Pelabur antara punca kejatuhan nilai ringgit: Menteri Kewangan

Kejatuhan dan kemerosotan nilai ringgit sejak kebelakangan ini adalah disebabkan komuniti pelabur antarabangsa yang gusar, termasuk dari segi ketegangan geopolitik dunia yang tidak menentu.

Menteri Kewangan Tengku Datuk Seri Zafrul Tengku Abdul Aziz menjelaskan keadaan itu menyebabkan pelabur memperuntukkan semula pelaburan dalam aset yang menjana hasil yang lebih tinggi di Amerika Syarikat (AS) dan menjadi punca kejatuhan nilai pelbagai mata wang dunia, termasuk ringgit.

Menurutnya, prospek pertumbuhan China yang dijangka lebih lemah tahun ini akibat sekatan pergerakan di bandar-bandar utama negara itu telah melemahkan mata wang yuan dan seterusnya memberi impak kepada ringgit.

“Ini kerana jumlah dagangan Malaysia-China adalah besar, dengan eksport Malaysia ke China mewakili 10.7 peratus daripada Keluaran dalam negara kasar (KDNK) (berbanding Indonesia: 2.1 peratus dan Thailand: 1.3 peratus),” katanya menerusi Laporan Kewangan Rakyat (LKR) ke-97 yang dikeluarkan hari ini.

Selain itu, Tengku Zafrul berkata situasi ketegangan geopolitik dunia yang tidak menentu juga memberi tekanan kepada ekonomi seluruh dunia.

Bagaimanapun, katanya, faktor tersebut dilihat sebagai sementara dan nilai mata wang ringgit dijangka kekal stabil dan terus mengukuh.

“Ringgit diuruskan secara aktif oleh Bank Negara Malaysia (BNM) untuk memastikan turun naik ringgit adalah terkawal dan tidak keterlaluan supaya sektor ekonomi dapat membuat perancangan pelaburan dan perbelanjaan berdasarkan nilai ringgit yang lebih stabil.

“Sebenarnya, yang lebih penting ialah asas-asas kukuh dalam ekonomi kita, seperti prospek pertumbuhan ekonomi negara yang kekal teguh,” katanya menurut Bernama.

Menurutnya, pengembangan ekonomi Malaysia sebanyak 3.6 peratus pada suku keempat 2021, dan 5.0 peratus pada suku pertama 2022 akan terus mendorong pengukuhan nilai mata wang ringgit.

“Ini turut dicerminkan oleh analisis terkini Tabung Kewangan Antarabangsa (IMF) yang mengunjurkan perkembangan KDNK Malaysia sebanyak 5.75 peratus bagi tahun 2022, dipacu oleh permintaan terpendam dalam negeri dan permintaan luar yang terus kukuh,” katanya.

Beliau berkata Kementerian Kewangan yakin terhadap prospek pertumbuhan ekonomi negara yang teguh dan dijangka berkembang antara 5.3 dan 6.3 peratus pada 2022, sekali gus menyumbang kepada kestabilan nilai ringgit.

Sementara itu, Tengku Zafrul berkata Kementerian Kewangan telah menjalankan satu kaji selidik Bajet 2022 bagi mendapatkan maklum balas inisiatif yang telah dilancarkan sepanjang tahun.

“Kaji selidik bagi Bajet 2022 ini adalah terbuka buat umum dari 31 Mei hingga 17 Jun, 2022 dan sebarang maklum balas boleh diberikan di https://budget.mof.gov.my/manfaat/,” katanya.

Dalam pada itu, beliau berkata Bajet 2023 akan memberi tumpuan untuk mempromosikan dasar yang berfokuskan kepada prinsip persekitaran, sosial dan tadbir urus (ESG), berasaskan pembangunan ekonomi yang lebih mampan dan inklusif.

Katanya penekanan kepada sasaran sifar karbon bersih akan memberi impak positif yang kukuh untuk pelaburan, serta dijangka menjana sehingga RM60 bilion dalam KDNK setahun dan 300,000 pekerjaan.

“Insentif cukai akan terus disemak untuk memberi ganjaran kepada penggunaan teknologi dan operasi perniagaan berfokus ESG dalam belanjawan yang akan datang. Bagi tahun ini, kerajaan telah memberikan insentif cukai untuk kenderaan elektirk (EV).

“Melalui Bajet 2023, skop insentif ini mungkin akan diperluaskan untuk produk dan teknologi lain yang menghasilkan kurang pelepasan GHG (gas rumah hijau),” tambahnya.


Lawatan kali pertama PM Thai ke Arab Saudi dalam tempoh 3 dekad

Perdana Menteri Thailand Prayuth Chan o-cha pada Selasa akan memulakan lawatan dua hari ke Arab Saudi sebagai memenuhi jemputan Putera Mahkota Arab Saudi, Mohammed bin Salman bin Abdulaziz Al Saud.

Lawatan itu merupakan kunjungan pertama oleh seorang Perdana Menteri Thailand dalam tempoh tiga dekad – menunjukkan pemulihan hubungan berikutan penurunan taraf dalam hubungan diplomatik antara kedua-dua negara pada 1989, menurut laporan wartawan Bernama.

“Prayuth, yang juga Menteri Pertahanan, akan bertemu Putera Mahkota Arab Saudi untuk mengukuh dan mempromosikan hubungan dua hala antara kedua-dua negara,” menurut kenyataan Kementerian Luar Thailand.

Media melaporkan Arab Saudi menurunkan taraf hubungan diplomatiknya dengan Bangkok susulan kes kecurian permata bernilai kira-kira US$20 juta, termasuk berlian biru 50 karat yang jarang ditemui, pada 1989 oleh seorang pekerja pembersih Thailand yang bekerja di istana seorang putera Saudi.

Berikutan kecurian itu yang digelar “The Blue Diamond Affair”, Polis Thailand berjaya menemuinya dan memulangkan beberapa permata yang dicuri namun pihak Saudi mendakwa kebanyakannya adalah palsu, manakala keberadaan berlian biru yang jarang ditemui itu masih menjadi misteri.

Lebih memburukkan keadaan, pada 1990 tiga diplomat Saudi di Thailand dibunuh pada hari yang sama, dan ahli perniagaan Saudi Mohammad al-Ruwaili, yang dihantar untuk menyiasat barang kemas yang hilang, turut dilaporkan hilang di Bangkok.

Pada 2014, mahkamah jenayah Thai menolak kes terhadap lima lelaki – termasuk seorang pegawai kanan polis – yang didakwa membunuh Ruwaili.

Arab Saudi tidak menghantar dutanya ke Thailand selama beberapa dekad dan menyekat perjalanan antara kedua-dua negara.


Najib salahkan PH batal projek tebatan banjir RM3b di Shah Alam

Pengerusi Lembaga Penasihat Barisan Nasional (BN), Datuk Seri Najib Razak menyalahkan kerajaan Pakatan Harapan (PH) Selangor kerana membatalkan projek tebatan bernilai RM3 bilion hingga menyebabkan banjir berlaku di Shah Alam.

Menurutnya projek tebatan banjir berskala besar itu yang dinamakan ‘Canal City’ dimulakan pada 2008 di sekitar Kota Kemuning dan Taman Sri Muda – lokasi paling teruk dilanda banjir di Shah Alam beberapa hari lalu.

Katanya projek itu dirancang dan dilaksanakan di bawah kerajaan BN sebelum Selangor jatuh ke tangan PH setelah Pilihan Raya Umum Ke-12.

“Kerajaan BN Selangor sebelum tahun 2008 pernah memulakan projek tebatan banjir berskala amat besar yang dinamakan Canal City. Pada tahun 2007, projek itu sudah diberi peruntukan RM3 bilion.

“Lokasi projek tersebut adalah ke selatan Majlis Perbandaran Shah Alam iaitu sekitar Taman Seri Muda dan Kota Kemuning.

“Ia melibatkan pembinaan terusan air utama sepanjang 18km merentasi daerah Klang hingga ke daerah Hulu Langat yang akan menghubungkan Sungai Klang dengan Sungai Langat dengan matlamat mengalihkan 30 peratus air dari Sungai Klang ke Sungai Langat pada waktu puncak,” kata bekas Perdana Menteri itu dalam kenyataan hari ini.

Menurut Najib beberapa terusan sekundar juga akan dibina, selain takungan air yang amat besar seperti ‘hybrid off river augmentation system’ untuk menyimpan air yang akan menjadi sumber air penduduk Selangor.

“Projek telah mula dibina pada tahun 2007 sehingga tahun 2009 tetapi tergendala apabila kerajaan Pakatan ambil alih Selangor selepas PRU12. Lalu projek tebatan air ini dibatalkan terus oleh kerajaan Pakatan Selangor dengan alasan ianya tidak memberi manfaat besar bagi Selangor.

“Akhirnya, tanah yang dikhususkan bagi projek ini dijual oleh kerajaan Selangor dengan harga murah giler kepada developer dua minggu sebelum PRU13.

“Jika terusan air ini dapat mengurangkan risiko banjir disamping dapat menambah rizab air mentah Selangor namun saya rasa ada keperluan untuk mengkaji semula perlaksanaan projek ini,” katanya.

Berdasarkan rekod, projek itu bertujuan mengurangkan masalah banjir di sekitar Lembah Klang dengan mengalihkan 30 peratus aliran Sungai Klang ke Sungai Langat pada waktu puncak.


Gangguan rangkaian: Pelanggan Maxis minta ganti rugi

Pelanggan Maxis dilaporkan menghadapi masalah dengan data mudah alih dan panggilan suara sejak awal pagi ini akibat gangguan rangkaian.

Maxis mengakui isu teknikal yang menjejaskan perkhidmatan suara dan data mereka di “kawasan tertentu” di seluruh negara.

Menurut Maxis, pasukan teknikal mereka “berusaha bersungguh-sungguh untuk menyelesaikan” isu itu dan perkhidmatan dijangka disambung semula dalam tempoh empat hingga enam jam.

“Kami dukacita dimaklumkan bahawa kami menghadapi masalah teknikal pada masa ini. Kami menyedari perkara ini dan kerja-kerja pemulihan masih diteruskan.

“Kami akan cuba sedaya upaya untuk menyelesaikan masalah ini secepat mungkin. Mohon maaf atas kesulitan yang berlaku,” kata penyedia perkhidmatan telekomunikasi itu dalam laman Twitter rasminya.

“Pasukan kami sedang berusaha untuk membetulkan isu itu yang secara tentatif akan diselesaikan dalam tempoh empat hingga enam jam jika tiada halangan. Sila berikan kami kesabaran anda mengenai perkara ini,” kata Maxis menjawab salah satu aduan di Twitter.

Maxis juga menasihati pengguna untuk cuba membuka semula peranti mereka atau menghidupkan/mematikan mod kapal terbang dari semasa ke semasa.

“Hai @Maxis, ada masalah rangkaian hari ini? Sejak pagi (saya) tidak dapat menyambung/menggunakan data saya untuk sambungan internet,” tulis pengguna maxis, Kausy di Twitter seperti dilapor NST.

“Maxis yang dihormati, sila selesaikan masalah anda dengan segera dan berikan baucar atau apa-apa sahaja daripada hanya meminta maaf. Jika kami (pelanggan) menangguhkan pembayaran bil anda walaupun untuk satu hari, anda terus memotong talian kami,” tulis seorang pengguna.

“Sesiapa yang menggunakan Maxis? Adakah terdapat masalah rangkaian? Saya tidak boleh membuat panggilan atau menyambung ke data mudah alih,” kata pengguna lain.

“Tolong Maxis, bukan sekarang. Beri kami notis awal (gangguan rangkaian) sekurang-kurangnya,” tulis Lokman di Twitter

“Talian Maxis terputus. Sesiapa yang mencari saya melalui telefon atau WhatsApp, sila ambil perhatian. Bukan saya tidak mahu menjawab panggilan atau teks anda, tetapi talian tidak berfungsi,” kata seorang netizen.


Penulis ‘The Satanic Verses’ buta sebelah mata, saraf tangan putus

Penulis ‘The Satanic Verses’ Salman Rushdie hilang penglihatan sebelah mata dan hanya boleh menggunakan sebelah tangan, susulan serangan ke atasnya pada satu acara sastera di barat New York pada Ogos lalu, kata ejennya.

Andrew Wylie, yang mewakili penulis novel, dalam wawancara dengan akhbar Sepanyol El Pais menyifatkan tahap kecederaan yang dialami Rushdie dalam serangan agak teruk.

Wylie menyifatkan luka dialami agak dalam dan menyatakan kehilangan penglihatan sebelah mata.

“Dia mempunyai tiga luka serius di lehernya. Sebelah tangannya tidak berupaya kerana saraf di lengannya terputus. Dan dia mempunyai kira-kira 15 lagi luka di dada dan batang tubuhnya.”

Bagaimanapun Wylie tidak mendedahkan lokasi terkini di mana Salman berada.

Dalam kejadian 13 Ogos lalu, novelis kelahiran India berusia 75 tahun itu – yang diarah dibunuh oleh Iran pada 1989 kerana tulisannya – diserang di atas pentas dan mengalami kesan tikaman di leher, menurut Polis New York dan saksi.

Seorang lelaki bergegas ke pentas di Institusi Chautauqua di barat New York dan menyerang Rushdie ketika dia diperkenalkan untuk memberi ceramah mengenai kebebasan artistik, kata seorang saksi.

Novel itu, yang menghina kitab suci Al-Quran, telah diharamkan di banyak negara populasi Islam yang besar ketika penerbitannya pada 1988.

Setahun kemudian, Ayatollah Ruhollah Khomeini, pemimpin tertinggi Iran ketika itu, mengeluarkan fatwa, menyeru umat Islam membunuh novelis itu kerana menghina Islam.

Rushdie bersembunyi selama bertahun-tahun. Kerajaan Iran berkata pada 1998 ia tidak lagi menyokong fatwa itu, dan Rushdie telah hidup secara terbuka sejak beberapa tahun kebelakangan ini.

Organisasi Iran, bagaimanapun, telah mengumpulkan hadiah bernilai berjuta-juta dolar untuk pembunuhan Rushdie.

Dia menjadi warganegara AS pada 2016 dan tinggal di New York. Beliau telah mengkritik penindasan di negara asalnya India, termasuk di bawah kerajaan Hindu-nasionalis Perdana Menteri Narendra Modi. – Reuters


Blok pembangkang tolak cadangan Dr M tubuh Mageran

Cadangan bekas Perdana Menteri, Tun Dr Mahathir Mohamad agar Majlis Gerakan Negara (Mageran) ditubuhkan untuk menangani penularan Covid-19 ditolak sepenuhnya blok pembangkang, Pakatan Harapan (PH).

Dalam satu kenyataan, PH menyatakan pendirian tidak bersetuju dengan cadangan yang disuarakan oleh Dr Mahathir semalam semasa pertemuan dengan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara semalam.

“Sebagai parti yang menjunjung prinsip demokrasi berparlimen, PH menolak cadangan Mageran ini berdasarkan pendirian konsisten kami bahawa darurat perlu ditamatkan segera dan Parlimen perlu dibuka semula sekarang,” katanya.

Bagi PH, jalan terbaik untuk mencari penyelesaian terhadap penularan pandemik dan menangani isu berhubung ekonomi adalah dengan membuka sidang Parlimen bagi memberi jalan wakil rakyat menyuarakan pandangan mereka.

“Penyelesaian kepada masalah rakyat dalam isu Covid-19, ekonomi, malah juga politik memerlukan demokrasi yang berfungsi dengan baik, dan ruang terbaik untuk mendengar suara rakyat serta mencari penyelesaian ialah di Parlimen,” katanya lagi.

Kenyataan itu ditandatangani Presiden PKR Datuk Seri Anwar Ibrahim, Setiausaha Agung DAP Lim Guan Eng dan Pengerusi AMANAH Mohamad Sabu.

Terdahulu, Dr Mahathir semalam memaklumkan dia membangkitkan cadangan itu ketika menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara.

“Agong tidak kata tidak, tetapi titah baginda, cadangan pembentukan Mageran harus datang daripada pihak kerajaan. Tetapi saya ragu kerajaan akan cadangkan perkara ini,” kata Dr Mahathir semasa sidang media maya semalam.


Orang UMNO, kesian hampa kena tipu dengan Zahid: Shahidan

Bekas veteran UMNO, Datuk Seri Shahidan Kassim menggesa agar akar umbi parti tersebut tidak lagi tertipu dengan helah yang sedang dilakukan Presiden mereka, Datuk Seri Ahmad Zahid Hamidi.

Ahli Parlimen Arau yang sebelum ini dipecat parti kerana selalu mengkritik Zahid berkata, ahli-ahli UMNO sudah dikhianati sebelum ini dan menyifatkan satu undi kepada parti itu pada Pilihan Raya Negeri (PRN) bermakna memberi satu undi juga kepada DAP.

“Saya nak bagi tahu kepada orang UMNO, Presiden hampa mengkhianati perjuangan UMNO. Tuan-tuan dalam UMNO, saya masih ingat mereka menyanyi ‘No Anwar, No DAP.

“Tuan-tuan, orang pangkah UMNO kerana niat suci mereka untuk agama, bangsa tanah air dan ’No Anwar, No DAP’.

“Tapi pemimpin dengan mudah tuan-tuan, dia terus ‘Yes Anwar, Yes DAP. Saya percaya orang UMNO jika suruh undi balik, dia tak akan bagi,” katanya semasa berucap di ceramah Pertahan Dewan Undangan Negeri (DUN) Guchil malam tadi.

Shahidan membangkitkan berhubung pendirian UMNO sebelum ini semasa Pilihan Raya Umum Ke-15 (PRU-15) lalu yang menegaskan tidak akan bekerjasama dengan Datuk Seri Anwar Ibrahim dan DAP.

Bagaimanapun selepas PRU-15, Zahid sebaliknya mengheret UMNO untuk bersama dengan DAP dalam satu kerajaan dan menyokong Anwar sebagai Perdana Menteri.

Dalam ucapannya, Shahidan kasihan dengan ahli-ahli UMNO yang ditipu secara terang-terangan oleh Zahid.

“Orang UMNO telah ditipu, kasihan… Saya rasa orang UMNO yang nak pakai baju pun tak berani pada pilihan raya ini… Satu undi kepada UMNO bermakna satu undi DAP,” katanya lagi.

Dalam menghadapi PRN enam negeri, UMNO akan bekerjasama dengan Pakatan Harapan (PH) yang didalamnya terdapat DAP.


PN, BN bertembung di 27 kerusi kritikal kerana keegoan UMNO

Keegoan UMNO menolak perbincangan menjadi sebab pertembungan antara Perikatan Nasional (PN) dan Barisan Nasional (BN) di 27 kerusi kritikal pada Pilihan Raya Umum Ke-15 (PRU-15), 19 November depan, tidak dapat dielakkan.

Ketua Penerangan Bersatu Datuk Wan Saiful Wan Jan berkata selama ini, UMNO telah menolak perbincangan dengan PN yang dianggotai Bersatu, PAS, Gerakan, SAPP dan STAR, menyebabkan berlaku perpecahan dalam kalangan pengundi.

“Ya (ada pertembungan dengan UMNO di 27 kerusi kritikal) sebab mereka (UMNO) tidak mahu berbincang.

“Kita kena ingat selama ini yang menyebabkan berlakunya perpecahan dan pertembungan apabila UMNO tidak mahu berbincang dalam rundingan kerusi tersebut.

“Apabila sikap itu diambil mereka, kita tidak ada pilihan kerana keputusan itu telah dibuat oleh UMNO sendiri,” katanya menurut FMT, hari ini (Isnin, 24 Oktober 2022).

Wan Saiful berkata PN akan meletakkan calon di semuah 27 kerusi kritikal itu dan pembahagian kerusi telah dimuktamadkan, serta akan diumum tidak lama lagi.

Sebelum ini, Naib Presiden PAS Datuk Seri Dr Ahmad Samsuri Mokhtar berkata pertembungan di 27 kerusi Parlimen yang dianggap kritikal dalam PRU-15 tidak dapat dielakkan berikutan ada pihak yang berasa ‘kuat’ dan mampu memenangi kerusi.

Sehubungan itu, katanya PN akan meletakkan calon daripada parti komponennya di semua kerusi terbabit bagi menentang calon BN dan Pakatan Harapan (PH).

“Pertembungan tidak dapat dielakkan sebab ada dalam kalangan pemimpin UMNO kata, kalau bertembung pun dia boleh menang, jadi rasa ‘cocky’ (yakin), jadi kita lawan.

“PAS akan ambil kerusi itu macam biasa… sama ada PAS atau Bersatu bergantung kepada keputusan akhir perundingan… ada yang Bersatu ambil, ada yang PAS ambil dan ada Gerakan ambil. Jadi, kita lihat hasil rundingan nanti,” katanya.


Jepun kaji campur dua suntikan vaksin berbeza

Jepun akan mempertimbangkan cadangan mencampurkan suntikan dos pertama vaksin AstraZeneca dengan jenama keluaran syarikat lain bagi dos kedua untuk mempercepatkan program vaksinasinya.

Negara itu yang sebelumnya bergantung kepada vaksin Pfizer dan Moderna, meluluskan AstraZeneca pada Julai lalu dan telah memperoleh dua juta dos.

“Saya telah meminta Kementerian Kesihatan untuk memberi pendapat berhubung penggunaan AstraZeneca sebagai suntikan pertama dan Pfizer atau Moderna sebagai dos kedua.

“Ini akan membolehkan program vaksinasi dipercepatkan dengan memendekkan tempoh suntikan dos pertama dan kedua,” kata menteri penyelaras vaksinasi, Taro Kono.

Suntikan kedua AstraZeneca mengambil masa lapan minggu selepas dos pertama, lebih lama berbanding vaksin lain.

Ketiga-tiga vaksin tersebut telah diluluskan untuk kegunaan kecemasan di Jepun, tetapi kebanyakkan dari 124.5 juta dos yang telah disuntik adalah dari Pfizer dan Moderna.

Oleh kerana suntikan AstraZeneca memerlukan tempoh lapan minggu untuk suntikan dos kedua, kemungkinan tempoh tersebut akan dipendekkan sekiranya ia digabungkan dengan vaksin jenis lain, katanya.

Melalui kajian yang dilakukan sebelum ini, gabungan vaksin tersebut masih menunjukkan hasil tindak balas yang sama.

Pada Mei lalu, vaksin AstraZeneca telah dipersetujui untuk digunakan, tetapi Kerajaan Jepun masih meragui penggunaannya kerana terdapat laporan berkaitan risiko pembekuan darah.

Namun, pada Julai, Jepun telah mula membenarkan penggunaan vaksin AstraZeneca tetapi terhad kepada mereka yang ingin mengambilnya secara sukarela dan mesti berumur lebih 40 tahun.

Selain itu, kajian yang telah dilaksanakan masih tidak memberikan keputusan jelas mengenai kombinasi vaksin mana dapat memberikan perlindungan terbaik dan akan bertahan paling lama.

Negara-negara Barat lain seperti Kanada, Jerman dan Perancis telah meluluskan penggunaan campuran vaksin, namun Amerika Syarikat telah mengeluarkan amaran agar tidak melakukannya.

Sekiranya gabungan vaksin itu diluluskan, pihaknya akan membuat keputusan untuk melaksanakan suntikan ketiga iaitu suntikan penggalak seperti yang telah dipertimbangkan oleh negara itu, kata Kono.

Program vaksinasi di Jepun bermula lewat berbanding dengan negara maju lain, namun sejak awal musim panas, program suntikan itu telah dilaksanakan dengan cepat.

Hampir 44 peratus populasi dewasa Jepun telah diberi vaksin sepenuhnya. Daripada jumlah itu hampir 90 peratus berumur 65 tahun ke atas. – Agensi


Kawal keganasan rumah tangga pasca banjir

Kajian yang dijalankan berkaitan kesan bencana kepada kesihatan mental mendapati bahawa seseorang mangsa yang mengalami bencana akan merasai kesan bencana itu dalam tempoh sehingga sembilan bulan selepas bencana dan jika tidak diurus dengan betul mampu membawa kepada masalah kesihatan mental.

Masalah ini dilihat mendorong peningkatan kes keganasan membabitkan wanita dan kanak-kanak.

Menurut Pengarah Eksekutif Pertubuhan Pertolongan Wanita (WAO), Sumitra Visvanathan berdasarkan kajian lazimnya kes keganasan terhadap wanita dan kanak-kanak akan meningkat selepas bencana alam berlaku.

Katanya, langkah pertama, kerajaan perlu memastikan mangsa keganasan rumah tangga mendapatkan bantuan termasuk perkhidmatan pengangkutan dan keselamatan dengan laluan yang tidak terganggu.

“Banjir besar menyebabkan mangsa atau pemandiri sukar bergerak mendapat bantuan disebabkan kenderaan rosak akibat banjir atau tiada wang cukup untuk mendapatkan pengangkutan awam.

“Justeru, penyedia perkhidmatan seperti Talian Kasih dan polis perlu memberikan perhatian kepada pelaporan dan mampu memberikan nasihat secara ‘remote’ bagi menyelamatkan mereka,” katanya.

Katanya, sepanjang pandemik dan pelaksanaan Perintah Kawalan Pergerakan (PKP), siasatan penderaan tergendala atau ditangguhkan berikutan kekurangan kakitangan mengendalikan kes.

“Peruntukan khas dari Jabatan Kebajikan Masyarakat (JKM) untuk mengambil lebih ramai pekerja sosial bagi membantu krisis banjir dan menambah kakitangan di Pusat Khidmat Krisis Sehenti (OSCC)

“Ini perlu untuk memberikan perkhidmatan cekap termasuk menerima panggilan pengadu di Talian Kasih mengenai kes penderaan.

“Kekalkan peruntukan RM13 juta kepada Bahagian Siasatan Jenayah Seksual, Wanita dan Kanak-Kanak (D11), Polis DiRaja Malaysia (PDRM) melalui Bajet 2022,” katanya.

Menurut WAO, kerajaan perlu memastikan tempat perlindungan wanita dan penyedia perkhidmatan lain tidak berdepan halangan untuk beroperasi selain mendapat bantuan kos operasi dari kerajaan.

Krisis banjir menyebabkan tempat perlindungan perlu menampung lebih ramai mangsa dan pada masa sama perlu memastikan operasinya memenuhi piawaian dan prosedur operasi standard (SOP) dan keselamatan mangsa terjaga.

“Bajet 2022 memperuntukkan RM10 juta bagi mewujudkan tempat perlindungan khas bagi mangsa keganasan rumah tangga di Pusat Sokongan Sosial Sehenti (PSSS), wajar dalam usaha menyokong kos operasi tempat perlindungan,” katanya.

WAO juga mencadangkan supaya sistem penyelarasan antara pasukan pengurusan bencana, penguatkuasaan undang-undang serta Jawatankuasa Keganasan Rumah Tangga (JKRT) dan pihak berkuasa kesihatan ditubuhkan.

Ia bertujuan mencegah keganasan terhadap mangsa sambil dapat merawat kesihatan mereka kesan krisis bencana alam.

“Pakej bantuan ekonomi juga harus sensitif gender terutama mangsa yang terbabit dalam bencana banjir. Komunikasi dan pesanan khidmat masyarakat dibuat secara berterusan.

“Kaedah penyampaian pesanan khidmat masyarakat mengenai keganasan terhadap wanita dan kanak-kanak perlu dipelbagaikan termasuk melalui sistem pesanan ringkas (SMS) dan sidang media.

“WAO akan terus menyediakan khidmat sokongan terutama kepada mangsa keganasan rumah tangga sepanjang tempoh itu,” katanya.


Air pasang besar esok hingga Jumaat

Orang ramai diminta sentiasa peka dengan keadaan alam sekeliling dan bersedia bagi menghadapi monsun timur laut.

Agensi Pengurusan Bencana Negara (NADMA) hari ini memaklumkan, air laut pasang besar bermula esok (25 Oktober 2022) sehingga Jumaat ini (28 Oktober 2022) dan dijangka mencatatkan bacaan paras air laut tertinggi sehingga 5.5 meter.

“Pada Selasa (25 Oktober 2022) jam 5.47 pagi dijangka paras air laut teringgi 5.4 meter manakala pada Rabu dan Khamis, 5.5 meter sementara pada Jumaat 5.3 meter,” katanya.

NADMA menggalakkan orang ramai untuk bersedia dengan beg kecemasan bencana (ready2go) di rumah.

Sementara itu, Jabatan Meteorologi Malaysia (MetMalaysia) mengeluarkan amaran angin kencang dan laut bergelora untuk perkapalan kategori pertama jam 12.30 tengah hari ini.

Menurut makluman itu, angin kencang timur laut berkelajuan 40-50 kmsj dengan ombak mencapai ketinggian sehingga 3.5 meter dijangka di kawasan perairan Condore, Reef North dan Layang-Layang dalam tempoh Khamis, 27 Oktober 2022 sehingga Ahad, 30 Oktober 2022.

MetMalaysia turut mengeluarkan amaran ribut petir dan hujan lebat melibatkan tiga negeri di Semenanjung dan tiga Wilayah Persekutuan sehingga jam 10 pagi, Ahad (30 Oktober 2022).

Menerusi kenyataan dikeluarkan jam 7.30 pagi, agensi itu memaklumkan tiga negeri berkenaan ialah Selangor, Johor dan Sabah selain Kuala Lumpur, Putrajaya dan Labuan.

Selain itu di Johor membabitkan Kulai, Kota Tinggi dan Johor Bahru.

Kawasan di Sabah pula melibatkan pedalaman (Kuala Penyu dan Beaufort), Sandakan (Beluran) dan Kudat (Pitas).


Ketua Bahagian Tangga Batu janji pertahan Zahid jika menang pemilihan MT UMNO

Datuk Seri Mohamad Ali Mohamad memberi jaminan akan mempertahankan Presiden UMNO, Datuk Seri Ahmad Zahid Hamidi jika memenangi pemilihan parti bagi jawatan Ahli Majlis Tertinggi (MT) nanti.

Ketua UMNO Bahagian Tangga Batu itu berkata jika ahli akar umbi memilihnya sebagai salah seorang ahli MT pada pemilihan nanti, beliau akan mempertahankan Zahid daripada serangan dan kecaman selepas kekalahan memalukan pada Pilihan Raya Umum Ke-15 (PRU-15) lalu.

“Saya bertanding jawatan Ahli MT ini juga atas desakan dalam kalangan pemimpin bahagian di seluruh negara dan saya menyahut cabaran ini untuk menawarkan diri.

“Saya sebagai seorang pemimpin yang lantang bersuara tidak mudah dibeli atau diperkotak-katikkan kerana berpegang kepada prinsip kebenaran.

“Jika dipilih sebagai Ahli MT, saya bersedia membantu Presiden, Datuk Seri Dr. Ahmad Zahid Hamidi dan Timbalan Presiden, Datuk Seri Mohamad Hasan dalam menjalankan tanggungjawab dan amanah untuk mengembalikan semula keyakinan rakyat kepada UMNO,” katanya dipetik laporan Utusan Malaysia.

Mohamad Ali yang juga Timbalan Pengerusi Badan Perhubungan UMNO Melaka turut mengesahkan mempertahankan jawatan Ketua UMNO Bahagian Tangga Batu yang disandang sejak 2018 dan bakal dicabar Ahli Dewan Undangan Negeri (ADUN) Paya Rumput, Datuk Rais Yasin.

Untuk rekod, Zahid dan Mohamad sudah disahkan kekal menyandang jawatan Presiden dan Timbalan Presiden susulan usul tiada pertandingan bagi dua jawatan tertinggi parti itu yang diputuskan semasa Perhimpunan Agung UMNO yang lalu.

Bagaimanapun, kedua-dua pemimpin UMNO itu menerima kecaman dan kritikan hebat kerana tidak berani berdepan pertandingan.

Malah, Zahid juga mengambil langkah menjalankan pembersihan dalam UMNO apabila memecat dan menggantung beberapa pemimpin utama parti tersebut.

Antara yang sudah dipecat UMNO baru-baru ini adalah bekas Ketua Pemudanya, Khairy Jamaluddin Abu Bakar dan bekas Pengerusi UMNO Selangor, Tan Sri Noh Omar.

Sementara bekas Naib Presiden, Datuk Seri Hishammuddin Hussein pula digantung keahlian bersama-sama Shahril Hamdan yang juga bekas Ketua Penerangan UMNO.


Sepi PAS setelah kata dua UMNO?

PAS masih berdiam diri berhubung kata dua UMNO yang disampaikan Datuk Seri Ahmad Zahid Hamidi.

Selepas memberi tiga syarat kepada PAS jika mahu bersama UMNO dalam Pilihan Raya Umum Ke-15 (PRU-15) beberapa hari lalu, hari ini Presiden UMNO Datuk Seri Ahmad Zahid Hamidi secara terbuka memberi kata dua kepada PAS sama ada memilih UMNO atau Perikatan Nasional (PN).

Bercakap pada sidang media di Kuala Lumpur Ahmad Zahid berkata, PAS perlu memutuskan hubungan dengan PN jika mahu bersama UMNO.

PAS juga kata beliau sudah diberi tarikh akhir untuk membuat keputusan jika PAS tidak memenuhi syarat ditetapkan UMNO berhak menghadapi PRU mengikut kaedah sendiri – bergerak solo.

“(Namun) jika mereka mahu bersama UMNO dan BN mereka bebas untuk menggunakan lambang parti mereka. Kita boleh toleransi kebersamaam jentera hadapi PRU,” katanya.

Sebelum itu tiga syarat yang diberikan oleh Presiden UMNO kepada PAS ialah PAS perlu keluar daripada gabungan PN, memutuskan hubungan politik dengan Bersatu serta mengisytiharkan secara rasmi ‘mufaraqah’ berkenaan.

Persoalannya adakah PAS bersedia ‘mengikut telunjuk’ UMNO? Walaupun PAS berkali-kali mengulangi soal penyatuan ummah termasuk yang terbaru hari ini melalui Presidennya, Tan Sri Abdul Hadi Awang namun kenyataan Ahmad Zahid membuktikan itu bukanlah persoalan utama.

Apa yang lebih penting bagi UMNO ialah PAS perlu masuk ke gelanggang dengan memilih salah satu pilihan yang diberikan oleh Ahmad Zahid bersama UMNO atau terus bersama PN.

Kata dua yang diberikan oleh Ahmad Zahid sudah tentulah meletakkan PAS dalam dilema. Bagaimanapun PAS harus menyalahkan diri sendiri berikutan tindakan Ahmad Zahid itu.

Presiden UMNO tersebut membuat keputusan yang tepat dengan berbuat demikian kerana bukan kata UMNO malah ramai tertanya-tanya apa sebenarnya pendirian PAS.

Segala kekalutan ini tidak akan berlaku jika PAS terus komited dengan PN kerana mereka adalah anggota rasmi PN. Tetapi PAS dilihat ‘cuba berenang’ di dua kolam dengan menjadikan penyatuan ummah sebagai ‘pelampung’ – itulah persepsi yang wujud.

Walaupun sebagai anggota PN, mereka dilayan dengan begitu baik sekali oleh Bersatu namun PAS masih juga ‘terhengeh-hengeh’ mahu bersama UMNO. Tindakan PAS inilah yang menyebabkan ia mengikis rasa gerun mungkin juga rasa hormat UMNO terhadap PAS sehingga Ahmad Zahid memberi kata dua tersebut.

Oleh itu terserahlah kepada PAS untuk membuat keputusan sama ada mahu tunduk atau tidak dengan kehendak politik Ahmad Zahid tetapi apa yang pasti jangan sampai ‘jangan dikejar tak dapat, jangan dikendong berciciran’.

Zulkiflee Bakar

Artikel ini pertama kali disiar dalam WartaRakyat pada 4 Oktober 2022. Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Lihatlah nanti PH akan kuburkan UMNO, bukan Bersatu atau PAS

Kekalahan kerajaan campuran Pakatan Harapan-Barisan Nasional (PH-BN) ketika Pilihan Raya Umum (PRU) Parlimen Padang Serai pada 7 Disember 2022 lalu iaitu kira-kira dua minggu setelah Datuk Seri Anwar Ibrahim mengangkat sumpah Perdana Menteri (PM) ke-10 pada 24 November tahun sama, langsung tidak memberi isyarat yang baik buat kerajaan baharu ini.

Walaupun PM telah angkat sumpah dan kerajaan campuran telah dibentuk namun calon Perikatan Nasional (PN) boleh menang menewaskan calon pro kerajaan dengan majoriti luar biasa 16,260 undi.

Kemenangan besar ini jelas membuktikan bahang kemarahan rakyat terhadap PH dan BN, serta “Gelombang Hijau” iaitu kebangkitkan pengundi Melayu Islam yang menuntut perubahan, masih kukuh menebal dan mampu memberi ancaman pada kerajaan PM 10 yang terdiri dari pelbagai parti yang berbeza-beza mimpi itu.

Kerana itu “Gelombang Padang Serai” cepat-cepat disapu ke bawah tikar oleh PM ke-10 dengan mengalih pandangan rakyat kepada perkara-perkara lain seolah ianya boleh dimatikan begitu sahaja.

Mengalih-alih pandangan dan perhatian rakyat adalah langkah sementara, ia tidak akan kekal, bila reda ia, akan kembali menjulang “Gelombang Hijau” tadi dan kemampuan kerajaan PM 10 untuk bertahan akan terus diuji.

Hari ini pun pelbagai isu melibatkan rakyat khasnya berkaitan kos hidup dan barangan keperluan harian masih tidak selesai-selesai. Belum selesai sepenuhnya isu minyak masak, bangkit pula isu bekalan telur, kemudian bangkit isu bekalan dan harga ayam.

Harga minyak petrol tidak turun-turun. Pada sesi pembukaan sekolah rakyat berhadapan pula dengan kos makanan di kantin-kantin sekolah yang naik serta tambang bas sekolah.

Kerajaan PM 10 serabut menguruskan isu-isu ini kerana mereka sendiri pada hakikatnya adalah satu campuran yang berserabut. Dalam PH selain PKR, parti PM 10, ada juga DAP dan PAN. Apabila PM 10 memutuskan untuk bercampur dengan BN/UMNO bagi membentuk kerajaan, ramai dalam kalangan PH yang tidak selesa terutamanya daripada DAP dan PAN.

Bukan mudah menerima tangan musuh politik yang diserang dan dimaki hamun, dan mereka juga sama menyerang dan memaki hamun tiba-tiba demi membentuk kerajaan dan menyelamatkan tengkok pihak tertentu, masing-masing memaksa diri berdamai dan hari ini terpaksa duduk dalam satu Kabinet.

Mengikut maklumat seorang pemimpin kanan DAP enggan menyertai Kabinet kerana di dalamnya ada tokoh-tokoh yang sebelum ini mereka label sebagai perompak dan penyamun.

Suasana tidak selesa dan curiga mencurigai sesama mereka ini sudah pasti tidak sihat dan bagaimana mungkin kerajaan campuran ini boleh kekal bercampur kiranya ada di dalamnya bibit-bibit perseteruan.

“Gelombang Padang Serai” dijangka melambung pula apabila kerajaan campuran ini berhadapan dengan PN dalam Pilihan Raya Umum Negeri (PRN) – Kedah, Kelantan, Terengganu, Selangor, Negeri Sembilan dan Pulau Pinang tahun ini.

Kemenangan 100 peratus PN di kerusi-kerusi Parlimen di Kelantan, Terengganu, Perlis dan kecuali satu kerusi iaitu Sungai Petani di Kedah adalah indikator bahawa rakyat di negeri-negeri itu tidak akan memberi ruang buat PM 10 dan parti kerajaan campurannya di sana.

“Gelombang Hijau” hampir pasti akan bergelora kembali memenangkan PN khasnya calon-calon PAS.

Porak-peranda antara parti dijangka berlaku apabila PH dan BN membahagi-bahagi kerusi untuk ketiga-tiga negeri ini. DAP mungkin tertumpu pada satu atau dua kerusi, tetapi itupun terpaksa mengambil kira MCA dan MIC.

Bagaimana pula kerusi-kerusi Melayu? Adakah UMNO akan mengalah dan memberi laluan pada PKR atau PAN? Pasti UMNO mahu menjadi teraju di Kelantan, Terengganu dan Kedah jika menang.

Persoalannya, apakah PKR dan PAN akan beri lebih kerusi pada UMNO? PAN dahulu bercita-cita mahu gantikan PAS, takkanlah dapat sekadar 10 ke 15 peratus kerusi di sana.

Sementara itu di Selangor, Negeri Sembilan dan Pulau Pinang masing-masing juga akan berebut kerusi.

Di negeri-negeri ini, DAP pasti mahu menyapu bersih kerusi-kerusi majoriti bukan Melayu, masuk akalkah untuk DAP beri laluan walau satu dua kerusi untuk ditandingi MCA dan MIC? Dalam pada itu DAP juga sudah mula menguasai kerusi-kerusi campuran. Ahli-ahli MCA dan MIC dijangka memberontak.

Di Selangor, DAP penyandang kerusi DUN Dusun Tua yang kini 63.03 peratus pengundinya Melayu, selain Sungai Pelek 58.24 peratus Melayu dan Kuala Kubu Baharu (50.30 peratus Melayu). Mahukah DAP korbankan kerusi-kerusi ini kepada PKR dan PAN apatah lagi buat UMNO, MCA atau MIC?

Apakah UMNO tidak mahu berkuasa kembali di Negeri Sembilan? Siapakah yang akan berputih mata nanti?

Kerusi PAS dan Bersatu di Selangor dan Pulau Pinang juga akan jadi rebutan. DUN Sijangkang, Selangor dengan 75.70 peratus Melayu adalah kubu kuat PAS sejak 2008. Adakah UMNO akan bertanding di sana atau PKR atau PAN akan tuntut?

Kerusi DUN Penaga yang dimenangi PAS di Pulau Pinang, adakah PH akan beri laluan pada UMNO atau mereka sendiri mahu? Siapakah akan mengigit jari, sama-sama kita lihat.

DAP sendiri sebelum ini (Utusan Malaysia 21 Febuari 2022) telah umumkan akan bertanding beberapa kerusi majoriti Melayu di Selangor termasuklah DUN Selat Klang (77.54 peratus Melayu) yang kini disandang Bersatu dan DUN Semenyih (71.40% peratus Melayu) yang dimenangi UMNO.

Apakah tuntutan mereka akan dilayan atau adakah UMNO akan dapat atau PKR atau mungkin PAN?

Ternyata kesepakatan antara PH dan BN akan diuji dalam PRN enam negeri ini. Masing-masing mahu tunjuk taring, ahli-ahli UMNO sudah pasti tidak akan mendiam diri kiranya kerusi-kerusi tradisi mereka dirampas untuk ditandingi PKR atau PAN apatah lagi DAP.

UMNO kalah teruk dalam PRU Parlimen baru-baru ini dengan hanya bertahan di 26 kerusi Parlimen seluruh negara, apakah mereka akan semakin mengecil angkara politik PH nanti? PH lah nampaknya yang akan mengkuburkan UMNO, bukan PN – Bersatu atau PAS.

Semoga perkembangan ini membuka mata dan hati penyokong PH dan BN khasnya ahli-ahli UMNO yang sejak kebelakangan ini telah berkorban jiwa dan raga buat pimpinannya namun prestasi UMNO terus merosot dan ditolak rakyat.

Bayangkan UMNO pernah satu ketika dahulu dijulang rakyat kerana di hadapan dalam perjuangan memerdekakan negara tapi hari ini malang ia dipandu dan diarah pihak lain.

Perikatan Nasional diwaktu ini terbukti merupakan gabungan politik yang lebih mantap dan diterima rakyat dengan menguasai 74 kerusi Parlimen.

Perjuangan membela nasib bangsa, agama dan negara mestilah berprinsip dan bermaruah. Ia tidak boleh bersandar pada politik matlamat menghalalkan cara sehingga terpaksa mengorbankan dasar dan prinsip lantaran perjuangan atau agenda peribadi atau mana-mana kelompok tertentu.

Kembalilah ke jalan perjuangan sebenar atau bersedialah digulung “Gelombang Hijau Rakyat”.

Roslan Shahir Datuk Mohd Shahir
Setiausaha Perhubungan PAS Selangor

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Tiada tender diberi selepas Parlimen bubar, KASA tolak dakwaan Rafizi

Kementerian Alam Sekitar dan Air (KASA) menjelaskan bahawa kerajaan sementara tidak boleh membuat anugerah tender, selaras dengan Pekeliling dikeluarkan oleh Kementerian Kewangan dan diluluskan Jemaah Menteri pada 7 Oktober 2022.

Dalam satu kenyataan hari ini KASA berkata sepanjang tempoh kerajaan sementara iaitu selepas pembubaran Parlimen pada 10 Oktober lalu, kementerian berkenaan telah menangguhkan segala proses perolehan berkaitan Projek Tebatan Banjir secara off-budget (2023-2030).

Ini termasuk pengeluaran Surat Niat, Surat Pelawaan, Surat Setuju Terima dan sebarang bentuk rundingan dengan pihak kontraktor dan perunding, termasuk Kerja-kerja Rancangan Tebatan Banjir Sungai Langat.

“KASA ingin merujuk kepada kenyataan yang tular berkenaan kerajaan sementara tidak boleh membuat anugerah tender bertarikh 7 November lalu.

“selaras dengan Mesyuarat Khas Ketua Setiausaha Kementerian dan Ketua Perkhidmatan Bil.1 Tahun 2022 pada 11 Oktober 2022, Surat Pekeliling Kementerian Kewangan bertarikh 18 Oktober berkaitan ‘Pelaksanaan perolehan Kerajaan Selaras Peranan dan Fungsi Kerajaan Caretaker’ serta garis panduan peranan dan fungsi kerajaan caretaker yang diluluskan Jemaah Menteri pada 7 Oktober 2022.

“Antara lain ianya menetapkan apa-apa komitmen kontraktual atau akujanji hendaklah dielakkan, termasuklah apa-apa rundingan atau akujanji baharu yang boleh mengikat dan membebankan serta memberi implikasi kewangan kepada kerajaan baharu.”

Kenyataan itu dikeluarkan sebagai mengulas tuduhan Timbalan Presiden PKR Rafizi Ramli yang mendakwa berlaku penyelewengan melibatkan KASA dan menterinya Datuk Seri Tuan Ibrahim Tuan Man.

Susulan itu, Tuan Ibrahim yang juga Timbalan Presiden PAS mencabar Rafizi untuk melaporkannya kepada Suruhanjaya Pencegahan Rasuah Malaysia (SPRM) berkaitan dakwaannya itu.

Bagaimanapun, sehingga kini Rafizi tidak pula berbuat demikian.

Difahamkan, Rafizi membuat dakwaan tudak berasas itu kerana ingin membalas kritikan terhadapnya kerana memiliki aset peribadi lebih RM18 juta, yang mana ada bekas pemimpin PKR yang mempersoalkan sama ada aset itu adalah hasil derma orang ramai.


Kartel daging: Syarikat, dua individu dituduh lagi

Sebuah syarikat pembekal makanan sejuk beku serta pengarah dan pengurusnya yang sebelum ini dituduh menggunakan perihal dagangan palsu dalam kes sindiket kartel daging sejuk beku import, hari ini sekali lagi didakwa di Mahkamah Sesyen Johor Bahru.

Hari ini mereka didakwa atas empat pertuduhan bersabit kesalahan bersubahat dan memiliki barangan dilarang import bernilai RM643,465.39 pada Disember 2020, lapor Bernama.

Bagaimanapun, tertuduh Yong Chee Keong, 40, yang merupakan Pengarah LY Frozen Food Sdn Bhd mengaku tidak bersalah apabila semua pertuduhan ke atasnya dibacakan secara serentak bersama-sama pertuduhan ke atas syarikat, di hadapan Hakim Wan Mohd Nor Hisham Wan Yaakob.

Mengikut kertas pertuduhan, Yong yang mewakili syarikat dan dirinya didakwa dengan empat pertuduhan memiliki barang-barang larangan berjumlah RM643,465.39 bersama-sama dengan seorang lagi yang masih bebas iaitu Tan Siew Huak, 42.

Sementara itu, pengurus syarikat tersebut Chong Kim Kuang, 48, juga mengaku tidak bersalah atas empat pertuduhan bersubahat dengan syarikat LY Frozen Food, Yong dan Tan selepas pertuduhan terhadapnya dibacakan di hadapan Hakim Ahmad Fuad Othman di kamar berasingan.

Ketiga-tiga tertuduh didakwa melakukan semua kesalahan berkenaan di sebuah premis beralamat No. 663, Jalan 3/4, Kawasan Perindustrian Desa Idaman, Senai di Kulai pada 15 Dis 2020.

Mereka didakwa menurut Seksyen 135(1)(d) Akta Kastam 1966 yang memperuntukkan denda tidak kurang 10 kali ganda dan tidak lebih daripada 20 kali ganda nilai atau dipenjara tidak lebih lima tahun atau kedua-duanya.

Mahkamah menetapkan jaminan berjumlah RM100,000 ke atas Yong dengan seorang penjamin berserta syarat tambahan perlu melaporkan diri di balai polis berhampiran dua kali sebulan, sementara Chong pula dibenarkan ikat jamin RM60,000 dengan dua penjamin berserta syarat tambahan yang sama.

Mahkamah turut menetapkan 3 Jun ini sebagai tarikh sebutan semula kes untuk serahan dokumen.

Pendakwaan dikendalikan Timbalan Pendakwa Raya Jasmee Hameeza Jaafar dan Nur Suriati Mohamad manakala syarikat, Yong dan Chong diwakili barisan peguam Zamri Idrus, Ridzuan Othman dan Saifuz Zaman Abd Rahman.


Gagal dapat sokongan, Zahid merayu MP UMNO supaya insaf

Datuk Seri Ahmad Zahid Hamidi merayu kepada Ahli Parlimen (MP) UMNO yang berada dalam kem satu lagi menentangnya supaya insaf, ia selepas difahamkan Presiden UMNO itu gagal mendapatkan sokongan mereka.

Zahid berkata kumpulan MP UMNO tersebut jangan lupa tanggungjawab mereka sebagai wakil rakyat perlu untuk menjaga rakyat dan memihak kepada rakyat, walhal diketahui umum Zahid sedang berkomplot dengan Ketua Pembangkang Datuk Seri Anwar Ibrahim untuk menjatuhkan kerajaan Perikatan Nasional (PN).

“Nasihat saya insafilah kewajipan dan tanggungjawab kita sebagai wakil rakyat. Wakil rakyat yang bermaksud wakil kepada rakyat. Bukan wakil kepada mereka yang gagal menjaga rakyat.

“Ingatilah juga kewajipan kita sebagai wakil rakyat dari UMNO iaitu sentiasa memihak kepada rakyat, mengutamakan rakyat dan mementingkan rakyat,” katanya dalam satu kenyataan.

Ujarnya, gesaan Timbalan Presiden UMNO Datuk Seri Mohamad Hasan supaya semua pihak dalam parti perlu kembali diharmonikan bagi mengelak kemelut dalaman berpanjangan dalam parti.

“Fahamilah juga pesanan Timbalan Presiden UMNO hubungan di antara Ahli MT (Majlis Tertinggi) UMNO Malaysia dan Ahli Parlimen UMNO mestilah diharmonikan demi kepentingan parti dan negara.

“Sebagai Ahli Parlimen UMNO kita sewajarnya lebih terkesan dengan kegagalan itu kerana rakyat yang menderita termasuk ahli-ahli UMNO sendiri,” ujarnya.

Baru-baru ini, UMNO mendedahkan Surat Akuan 14 MP yang sudah dihantar kepada Yang di-Pertuan Agong. Jadi, ia sekaligus juga mengesahkan hanya minoriti sahaja yang bersama dengan kem Zahid untuk menjalinkan kerjasama dengan Anwar.

Bagaimanapun, kumpulan 14 MP tersebut perlu berwaspada supaya yang dikejar tak dapat, yang dikendong berciciran.

Anwar dan DAP mungkin boleh berkompromi untuk menyelamatkan Zahid dan Najib tapi ia belum pasti dalam isu melibatkan pembahagian jawatan Menteri dan Timbalan Menteri.

Oleh sebab itu, 14 MP UMNO tersebut perlu berhati-hati dan selagi tidak ada perjanjian hitam putih atas meja, selagi itu lah pelbagai kemungkinan boleh berlaku.

Jangkaan Agenda Daily, UMNO mungkin hanya akan sekurang-kurangnya diberikan 3 jawatan Menteri dan 5 Timbalan Menteri, ia bagaimanapun bukan portfolio yang penting dan kegagalan untuk membawa lebih ramai MP untuk menyeberang bersama hanya akan menyebabkan mereka akan lebih mudah dibuli.

Jika sebelum ini UMNO dominan dalam kerajaan PN, tetapi jangan mengharapkan perkara sama berlaku dalam kerajaan baharu bersama Anwar, silap-silap hanya jawatan Pengerusi dalam syarikat berkaitan kerajaan (GLC) sahaja layak diberikan.

Fikirlah sebelum terlajak membuat keputusan kerana masa depan UMNO adalah lebih mustahak daripada masa depan segelintir individu yang mempunyai kepentingan peribadi.


Kementerian akan kaji kenapa hampir 25,000 calon tak duduki SPM

Kementerian Pendidikan akan menganalisis punca hampir 25,000 calon Sijil Pelajaran Malaysia (SPM) tidak menduduki peperiksaan itu.

Menteri Kanan Pendidikan Datuk Dr Radzi Jidin berkata beberapa calon memilih untuk tidak mengambil peperiksaan itu walaupun ada campur tangan pentadbir sekolah.

Kebanyakannya, katanya, membabitkan calon persendirian.

“Bagi pelajar sekolah, beberapa guru dan pengetua telah pergi berjumpa calon dan ibu bapa mereka.

“Disebabkan mereka merupakan kumpulan pertama Kurikulum Standard Sekolah Menengah, calon digesa kembali ke sekolah dan bersedia menghadapi peperiksaan.

“Bagaimanapun, ada yang memilih untuk tidak menduduki peperiksaan atas sebab peribadi seperti masalah keluarga dan cabaran kewangan.

“Kami akan melihat data dengan lebih mendalam dan menilai sama ada terdapat trend yang meningkat sejak beberapa tahun ini. Kami akan memutuskan langkah yang sesuai untuk mengatasinya,” katanya di SMK Putrajaya Presint 18(1) hari ini.

Radzi berkata calon-calon ini boleh mengambil peperiksaan pada September bagi Matematik, Bahasa Melayu dan Sejarah di pusat peperiksaan terpilih.

Dilaporkan 407,907 pelajar telah mendaftar untuk peperiksaan SPM 2021. Daripada jumlah ini, 24,941 calon tidak menduduki peperiksaan.


Lebih 100 maut, 600 cedera gempa landa Turkiye, Syria

Ratusan penduduk di Turkiye dan Syria dilaporkan terbunuh dalam gempa bumi kuat berskala 7.8 magnitud yang menggegarkan tkedua-dua negara itu hari ini (6 Februari 2023) sehingga boleh dirasai hingga ke Cyprus dan Mesir.

Gegaran mula dirasai kira-kira jam 4.17 pagi waktu tempatan (0117 GMT) pada kedalaman 17.9 kilometer, lapor Pusat Kajian Geologi Amerika Syarikat (AS), dengan gegaran 6.7 magnitut menyusul 15 minit kemudian.

Pegawai perkhidmatan kecemasan di Turkiye meletakkan angka kematian awal pada 76, walaupun ia mengatakan jumlah itu mungkin meningkat lebih tinggi kerana bencana ketika penduduk sedang tidur itu telah meratakan berpuluh-puluh blok pangsapuri di seluruh bandar utama.

Sekurang-kurangnya 50 orang maut di bahagian Syria yang dikawal kerajaan, serta kawasan utara yang dikuasai puak pro-Turkiye, menurut media kerajaan dan sebuah hospital tempatan.

Agensi Pengurusan Bencana dan Kecemasan Turkiye (AFAD) melaporkan gempa pertama berukuran 7.4 magnitud, sambil menambah bahawa ia diikuti oleh berpuluh-puluh gegaran susulan.

Gempa bumi itu adalah antara yang paling kuat melanda wilayah itu dalam tempoh sekurang-kurangnya satu abad, menjejaskan Turkiye yang menjadi rumah kepada berjuta-juta pelarian dari Syria dan kawasan lain yang dilanda perang.

“Terdapat banyak bangunan yang rosak,” kata Ketua AFAD Orhan Tatar dalam kenyataan di televisyen.

Gempa bumi itu menyebabkan berpuluh-puluh bangunan di seluruh bandar utama di selatan Turkiye serta negara jiran Syria, sebuah negara yang dilanda keganasan lebih sedekad yang telah mengorbankan ratusan ribu dan jutaan orang kehilangan tempat tinggal.

Imej di televisyen dan media sosial Turkiye menunjukkan penyelamat menggali runtuhan bangunan yang runtuh di bandar Kahramanmaras dan Gaziantep berdekatan.

Televisyen NTV berkata bangunan juga runtuh di bandar Adiyaman, Malatya dan Diyarbakir.

Gabenor Kahramanmaras Omer Faruk Coskun berkata masih terlalu awal untuk menganggarkan jumlah kematian kerana begitu banyak bangunan yang runtuh dan musnah.

“Tidak mungkin untuk memberikan jumlah kematian dan cedera pada masa ini kerana begitu banyak bangunan telah musnah,” kata Coskun. “Kerosakan itu serius.”

Sebahagian daripada sebuah masjid terkenal sejak abad ke-13 runtuh di wilayah Maltaya.

Di bandar-bandar lain, penyelamat bergelut untuk mencapai mangsa yang terselamat dan masih terperangkap di bawah runtuhan bangunan.

“Kami mendengar suara di sini – dan di sana juga,” seorang penyelamat kedengaran berkata di televisyen NTV di hadapan sebuah bangunan yang runtuh di bandar Diyarbakir.

“Mungkin terdapat 200 orang di bawah runtuhan.” – agensi


Najib minta segerakan usaha sama 1MDB-Petrosaudi bernilai AS$700 juta, kata saksi

Walaupun terdapat keraguan, Datuk Seri Najib Razak menyuruh supaya usaha sama antara 1Malaysia Development Berhad (1MDB) dengan syarikat Abu Dhabi, Petrosaudi International (PSI) disegerakan, kata Tan Sri Mohd Bakke Salleh.

Bakke merupakan bekas Pengerusi 1MDB dan juga saksi perbicaraan kes pinda audit 1MDB semasa memberi keterangan hari ini di Mahkamah Tinggi Kuala Lumpur mendedahkan bekas Perdana Menteri (PM) itu memberitahunya supaya tidak menghabiskan banyak masa melihat transaksi lama dan fokus kepada cadangan usaha sama itu.

“PM cakap dengan saya ‘tak perlu guna banyak masa lihat transaksi lepas’ dan ‘hanya tumpu cadangan usaha sama’ memandangkan perkara itu telah dibincangkan untuk beberapa waktu, dan kami perlu buat keputusan secepat mungkin,” dakwanya.

Bakke memberitahu perkara tersebut semasa pemeriksaan balas dengan peguam Najib, Tan Sri Muhammad Shafee Abdullah hari ini.

Menurut Bakke, arahan tersebut diberikan walaupun terdapat kebimbangan melibatkan beberapa isu seperti penyelewengan AS$700 juta itu, Najib memberitahunya agar tidak terlalu menghabiskan banyak masa terhadap transaksi yang telah berlaku.

Bakke turut memberitahu beberapa ahli lembaga pengarah 1MDB tidak selesa dengan pelaburan dalam PSI tersebut tetapi Low Taek Jho atau Jho Low bertindak menekan untuk memastikan usaha sama itu berjaya.

“Malah kami mengarahkan pasukan pengurusan 1MDB pada mesyuarat 18 September 2009 untuk melakukan siasatan audit (due diligencec) terhadap cadangan PSI tersebut,” katanya lagi.

Bagaimanapun, Bakke mendapati pada mesyuarat 26 September 2009, pihak pengurusan tidak bertindak seperti yang diarahkan oleh lembaga pengarah.

“Jho Low memberi telefon bimbitnya kepada saya dan memberitahu Perdana Menteri (Najib) mahu bercakap dengan saya,” katanya merujuk kepada ahli perniagaan dalam buruan yang turut berada semasa mesyuarat tersebut.

Dalam prosiding di depan Hakim Mohamed Zaini Mazlan sebelum ini, Bakke yang juga saksi pendakwaan ke-13 itu berkata Najib tidak membalas pesanan teksnya selepas menyuarakan kebimbangan berhubung dakwaan sebanyak AS$700 juta dana 1MDB sudah dilencongkan ke syarikat lain.

Najib sedang didakwa menggunakan kedudukannya untuk mengarahkan beberapa pindaan ke atas laporan akhir audit 1MDB sebelum ia dibentangkan kepada Jawatankuasa Kira-Kira Wang Negara (PAC) bagi mengelakkan sebarang tindakan terhadapnya.

Tertuduh bersama yang juga bekas CEO 1MDB, Arul Kanda Kandasamy pula didakwa bersubahat dengan Najib dalam membuat pindaan berkenaan.

Pertuduhan didakwa mengikut Seksyen 23 (1) Akta SPRM 2009, yang memperuntukkan hukuman penjara sehingga 20 tahun dan denda tidak kurang lima kali ganda nilai suapan atau RM10,000, mengikut mana-mana lebih tinggi, jika sabit kesahan itu.

Isu lain yang didakwa digugurkan daripada laporan audit 1MDB ialah dua penyata kewangan 2014 yang bercanggah bagi firma tersebut.

Perbicaraan bersambung pada 12 April ini.


Ekonomi negara berkembang paling perlahan sejak 2021, hanya 2.9% pada suku kedua

Ekonomi Malaysia berkembang sebanyak 2.9% pada suku kedua tahun ini, terendah dalam tempoh hampir dua tahun, menurut perangkaan kerajaan terkini.

Prestasi lemah itu dikaitkan dengan eksport yang lebih rendah dan kelembapan ekonomi global, ia juga yang paling lemah sejak suku ketiga 2021 apabila ekonomi menguncup 4.2% sewaktu kemuncak krisis Covid-19.

Ia juga berada di belakang ramalan Reuters mengenai pertumbuhan 3.3% dalam tempoh April hingga Jun.

Reuters memetik pakar ekonomi hari ini sebagai berkata bahawa sasaran kerajaan untuk mencapai pertumbuhan 4% hingga 5% sukar dicapai.

Bagaimanapun, Gabenor Bank Negara Malaysia Datuk Abdul Rasheed Ghaffour berkata ekonomi kekal berada di landasan betul untuk mencapai sasaran tahun ini, memetik pemulihan pasaran buruh, pelaksanaan projek dan aktiviti pelancongan.

Beliau juga berkata Rangka Kerja Ekonomi Madani yang dilancarkan oleh Perdana Menteri Datuk Seri Anwar Ibrahim baru-baru ini akan memacu pertumbuhan dengan penyusunan semula ekonomi Malaysia.

Sementara itu, data Jabatan Perangkaan yang dikeluarkan hari ini juga menunjukkan eksport pada Julai merosot sebanyak 13.1% berbanding tahun sebelumnya, lebih teruk daripada ramalan penurunan 11.3% oleh pakar ekonomi.

Ahli ekonomi Mohd Afzanizam Abdul Rashid menjangkakan rakyat negara ini akan bersikap berwaspada dalam berbelanja, yang akan memperlahankan lagi pertumbuhan pada separuh kedua tahun ini.

Sementara itu, Alex Holmes, pakar ekonomi kanan di Oxford Economics memberitahu Reuters beliau tidak merasakan ramalan pertumbuhan 4% hingga 5% kerajaan dapat dicapai.

“Permintaan dalam negeri kelihatan bergelut untuk mendapatkan momentum, kerana eksport yang lemah menjejaskan pendapatan perniagaan dan membebankan pelaburan, pengambilan pekerja dan pertumbuhan gaji,” kata Holmes.

Keadaan suram itu muncul apabila prestasi ringgi dilihat terus merosot di rantau ini, walaupun sebelum ini terdapat dakwaan pertukaran kerajaan akhir tahun lepas akan meningkatkan nilainya berikutan keyakinan pelabur asing.

Ringgit menjunam lebih 5% berbanding dolar Amerika Syarikat (AS) tahun ini.


[KEMAS KINI] 18 daripada 31 kluster baharu jangkitan di tempat kerja

Seramai 129 pesakit Covid-19 dilaporkan meninggal dunia dalam tempoh 24 jam sehingga 12 tengah hari tadi, menjadikan jumlah keseluruhan kematian sejak kes pertama dikesan di negara ini pada Mac tahun lalu meningkat kepada 7,148.

Angka ini adalah hari ketiga berturut-turut negara melaporkan kes kematian akibat Covid-19 melebihi 100 pesakit.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu juga 6,439 pesakit disahkan sembuh menjadikan kumulatif 791,388 kes berbanding jumlah positif keseluruhan sebanyak 927,533.

“Sebanyak 128,997 kes masih aktif. Daripada jumlah itu 915 dirawat di unit rawatan rapi dan 435 memerlukan bantuan alat pernafasan,” katanya dalam kenyataan hari ini.

Terdahulu beliau memaklumkan 10,972 jangkitan baharu dilaporkan dalam tempoh 24 jam, termasuk 48 kes import.

Beliau juga berkata daripada jumlah kes baharu itu 26 kes membabitkan Kategori 5 iaitu pesakit kritikal dan memerlukan bantuan alat pernafasan; 42 kes Kategori 4 yang memerlukan bantuan oksigen; Kategori 3 (radang paru-paru) sebanyak 103 kes; Kategori 2 (gejala ringan) dengan 4,464; dan Kategori 1 (tidak bergejala) 6,337 kes.

Beliau berkata, secara keseluruhannya, 1.5 peratus atau 171 kes yang dilaporkan berada pada Kategori 3, 4 dan 5.

Meskipun peratusan kes dalam kategori ini tidak tinggi, namun harus diambil perhatian bahawa:

Kes kategori 5: Memerlukan purata tempoh jagaan di unit rawatan rapi (ICU) selama 21 hari;

Kes kategori 4: Memerlukan purata tempoh jagaan di ICU selama 14 hari;

Kes kategori 3: Memerlukan penjagaan dan pemerhatian di hospital terutama bagi yang berisiko tinggi.

Dr Noor Hisham berkata, tempoh masa yang lama diperlukan bagi kes-kes ini untuk diberi jagaan di wad dan ICU, mengakibatkan kapasiti katil yang sememangnya terhad kian hari menjadi semakin penuh dan sesak.

“Ini akan terus membebankan sistem kesihatan terutamanya di ICU, hospital dan Pusat Kuarantin dan Rawatan Covid-19 Berisiko Rendah (PKRC),” katanya.

Beliau juga memaklumkan dalam tempoh 24 jam itu, 31 kluster baharu dikesan menjadikan jumlah keseluruhan 3,281 dengan 2,361 kluster telah ditamatkan.

Dr Noor Hisham berkata 18 kluster membabitkan jangkitan tempat kerja dengan Kluster Industri Jalan Seelong di Kulai, Johor merekodkan jangkitan tertinggi iaitu membabitkan 191 individu; Kluster Dah 3/6 Industri Sungai Petani di Kedah (80 kes) dan Kluster Tapak Binaan Jalan Kamuning di Lembah Pantai, Kuala Lumpur (76 kes).

Beliau berkata Johor dan Pulau Pinang masing-masing merekodkan empat kluster tempat kerja, diikuti Kuala Lumpur (tiga), Melaka (dua), dan masing-masing satu di Kedah, Perak, Sabah, Selangor dan Pahang.

Lapan kluster komuniti turut dicatatkan membabitkan masing-masing dua di Johor dan Kelantan, dan masing-masing satu di Pahang, Sabah, Sarawak, dan Terengganu.

Kelantan dan Kuala Lumpur turut merekodkan satu kluster kumpulan berisiko tinggi, manakala dua kluster pusat tahanan dilaporkan di Melaka. Selain itu Johor turut mencatat satu kluster import membabitkan lima kes.


Pengarang buku ‘Billion Dollar Whale’ gembira Najib dipenjara

Pengarang bersama buku ‘Billion Dollar Whale’, Tom Wright melahirkan rasa puas hatinya apabila mendapat tahu Datuk Seri Najib Razak berada di penjara malam ini selepas Mahkamah Persekutuan mengekalkan keputusan bersalahnya berhubung kes rasuah membabitkan SRC International Sdn Bhd (SRC).

Wright berkata sudah tujuh tahun sejak beliau mula-mula menulis mengenai skandal 1Malaysia Development Berhad (1MDB), dan Najib akhirnya “bertanggungjawab secara peribadi” atas tindakannya.

Bagaimanapun beliau tidak pasti sama ada Najib akan kekal di dalam penjara selama 12 tahun penuh, susulan spekulasi bahawa mungkin ada pengampunan diraja.

“Najib melancarkan serangan itu apabila kami mula-mula menerbitkan cerita pada Julai 2015 mengenai AS$681 juta dalam akaun peribadinya.

“Dia mengancam untuk menyaman Wall Street Journal, majikan kami pada masa itu.

“Dia menyingkir Peguam Negara Malaysia, yang akan menangkapnya. Dan dia secara palsu mendakwa wang itu adalah derma daripada keluarga diraja Arab Saudi,” katanya dalam ulasan di laman web Whale Hunting.

Wright juga menggunakan peluang ini untuk menyeru negara lain seperti Switzerland dan Amerika Syarikat (AS) supaya mengenakan sekatan terhadap sesiapa yang membenarkan dana 1MDB digelapkan kerana ia sepatutnya digunakan untuk memperkasakan pembangunan ekonomi Malaysia.

Beliau berkata, wang itu sebaliknya digunakan oleh Najib dan Jho Low untuk beberapa dakwaan salah laku seperti merasuah pengundi, membeli barang kemas untuk isteri Najib Datin Seri Rosmah Mansor, membiayai filem The Wolf of Wall Street, serta pesta wang tunai dengan selebriti Hollywood seperti Leonardo DiCaprio, Swizz Beatz, Jamie Foxx dan Miranda Kerr.

“Tiada satu pun perkara ini boleh berlaku tanpa kerjasama beberapa eksekutif kanan di London, Geneva, New York, Los Angeles, Singapura, Hong Kong, Abu Dhabi dan tempat lain,” tulisnya, memetik petikan daripada buku Billion Dollar Whale.

Katanya, tiada seorang pun daripada kakitangan Goldman Sachs dipenjarakan walaupun memainkan peranan penting dalam membantu Najib dan Jho Low.

“Dengan keputusan ini, Malaysia menjadi negara kedua selepas Singapura untuk memenjarakan sesiapa sahaja dalam skandal ini (Singapura memenjarakan beberapa eksekutif bank swasta yang membantu Low),” tambahnya.

Terdahulu, Mahkamah Persekutuan menolak rayuan Najib untuk membatalkan sabitan hukuman penjara dan denda setelah mendapati Mahkamah Tinggi telah membuat keputusan yang tepat.

Panel lima hakim kanan yang bersidang diketuai Ketua Hakim Negara Tun Tengku Maimun Tuan Mat, membuat keputusan sebulat suara menolak rayuan akhir yang difailkan Najib, setelah Mahkamah Rayuan pada 8 Disember 2021 menolak rayuannya.

Tengku Maimun ketika membacakan penghakimannya berkata tiada isu baharu yang diketengahkan dalam rayuan dikemukakan Najib dalam kesnya kerana ia melibatkan penemuan fakta dan penyelesaian perundangan terdahulu.

Menurut Tengku Maimun pasukan pembelaan Najib sudah diberi peluang untuk mengemukakan rayuan bagi pihak bekas perdana menteri itu, tetapi enggan berbuat demikian.

Katanya pada perbicaraan di Mahkamah Tinggi, Hakim Datuk Mohd Nazlan Mohd Ghazali betul semasa membuat keputusan prima facie ke atas Najib dan mengarahkannya membela diri bagi tujuh pertuduhan kes rasuah SRC International Sdn Bhd membabitkan dana bernilai bernilai RM42 juta.

Oleh itu rayuan ini ditolak sebulat suara dan sabitan dan hukuman dikekalkan, katanya.


Anggota polis Perak dikesan terlibat dengan penyalahgunaan dadah

Beberapa anggota polis di Perak dikesan terbabit dengan penyalahgunaan dadah walaupun ada antara mereka pernah ditahan sebelum ini atas kesalahan tersebut, kata Ketua Polis Perak, Datuk Mior Faridalathrash Wahid.

Katanya, perbuatan tersebut dikesan apabila beberapa anggota didapati gagal dalam ujian awal saringan air kencing yang dilakukan secara mengejut, semalam, lapor Bernama.

“Kita akan mengambil tindakan tegas kerana ada antara mereka yang pernah gagal (positif dadah) dan pernah dituduh di mahkamah tetapi mahkamah telah membebaskan mereka,” katanya tanpa mendedahkan jumlah sebenar anggota tersebut.

Beliau berkata demikian kepada pemberita selepas merasmikan Kempen Anti-Scam Polis Diraja Malaysia (PDRM) 2022 Peringkat Kontinjen Perak yang turut dihadiri legenda rock negara, Datuk Awie atau nama sebenarnya Ahmad Azhar Othman di sebuah pasar raya, di sini, hari ini.

Mengulas lanjut, Mior Faridalathrash berkata mereka yang ditahan disiasat di bawah Akta Dadah Berbahaya 1952 dan berdepan tindakan tatatertib di bawah Peraturan-Peraturan Pegawai Awam (Kelakuan dan Tatatertib) 1993.

Difahamkan, beberapa anggota gagal dalam ujian awal saringan air kencing yang dilakukan secara mengejut semasa Latihan Dalam Perkhidmatan di Ibu Pejabat Polis Daerah (IPD) Ipoh.

Terdahulu, Mior Faridalathrash, dalam ucapannya, berkata berdasarkan statistik, kes jenayah penipuan dalam talian mencatatkan jumlah kes lebih tinggi berbanding jenayah komersial yang lain.

Beliau berkata secara keseluruhan sejumlah 1,094 kes jenayah komersial direkodkan sepanjang enam bulan pertama tahun ini manakala sebanyak 2,021 kes direkodkan pada tahun lepas dan sejumlah 1,919 kes dicatatkan pada tahun 2020.

Menurut beliau dalam usaha untuk mengekang peningkatan jumlah kes tersebut, Jabatan Siasatan Jenayah Komersial (JSJK) telah mengambil pelbagai tindakan penguatkuasan, pembanterasan dan pencegahan.

Beliau berkata pelbagai aktiviti dan program diadakan pada kempen Anti-Scam PDRM 2022 dengan JSJK mempromosikan penggunaan CCID Scam Response Center, CCID Infoline dan portal https://semakmule.rmp.gov.my.


13 daripada 19 kluster baharu Covid-19 semalam libatkan pendidikan

Sembilan belas kluster baharu Covid-19 dikesan semalam dengan 13 daripadanya melibatkan kluster pendidikan, lapor Kementerian Kesihatan (KKM), hari ini.

Enam lagi kluster baharu Covid-19 melibatkan tiga di tempat kerja; kumpulan berisiko tinggi (dua) dan satu kluster komuniti.

Daripada jumlah kluster pendidikan itu, masing-masing tiga kluster direkodkan di Negeri Sembilan, Kuala Lumpur dan Sabah; dua dicatat di Pahang; dan masing-masing satu di Perak serta Kelantan.

Tiga kluster pendidikan di Negeri Sembilan melibatkan:

Tiga kluster pendidikan di Kuala Lumpur ialah:

Tiga kluster pendidikan di Sabah membabitkan:

Dua kluster pendidikan di Pahang ialah:

KKM juga mengesan satu kluster pendidikan iaitu Kluster Jalan Siputeh Parit di Perak Tengah, Perak membabitkan 42 jangkitan, dan Kluster Jalan Banggol Kulim, Pasir Mas, Kelantan (enam jangkitan).


Penerima dos penggalak paling ramai dijangkiti Covid-19 semalam

Seramai 4,279 individu daripada 7,140 kes yang dijangkiti Covid-19 semalam (18 April 2022) membabitkan mereka yang telah menerima suntikan dos penggalak.

Sementara, 1,558 individu lagi adalah mereka yang melengkapkan dua dos vaksin Covid-19; 954 kes melibatkan individu tidak divaksin dan 349 lagi belum lengkap divaksinasi.

Selangor yang mencatat jumlah jangkitan baharu tertinggi semalam sebanyak 5,020 kes pula merekodkan 3,090 pesakit yang telah menerima dos penggalak; penerima dua dos (1,039 kes); tidak divaksinasi (641 kes); dan belum lengkap divaksinasi (250 kes).

Bagaimanapun, secara keseluruhannya daripada kumulatif positif Covid-19 sejak Januari 2020 iaitu 4,396,165 kes, sebanyak:

Sejak 24 Februari 2021 hingga semalam, 26,289,727 atau 80.5 peratus populasi di Malaysia telah menerima dua dos vaksin Covid-19, dan 27,635,355 atau 84.6 peratus lagi menerima sekurang-kurangnya satu dos.

Seramai 15,980,555 atau 67.9 peratus individu dewasa pula menerima suntikan dos penggalak.

Sementara itu, lebih 1.87 juta dos vaksin Covid-19 telah diberikan kepada kanak-kanak berusia lima hingga 11 tahun sejak Program Imunisasi Covid-19 Kebangsaan Kanak-Kanak (PICKids) dilancarkan Februari lalu hingga semalam.

Daripada jumlah itu, 452,633 atau 12.7 peratus melengkapkan dua dos suntikan, manakala 1,420,019 lagi menerima dos pertama.

Sejak September tahun lalu hingga semalam juga seramai 2,875,587 atau 92.4 peratus remaja berusia 12 hingga 17 tahun telah lengkap dua suntikan, dan 2,976,803 atau 95.7 peratus lagi menerima sekurang-kurangnya satu dos.

Bagi golongan dewasa pula, seramai 22,961,507 atau 97.6 peratus telah lengkap dua suntikan, manakala 23,238,533 atau 98.8 peratus lagi menerima sekurang-kurangnya satu dos.

Berikut adalah pecahan jumlah jangkitan Covid-19 semalam mengikut kategori umur:


Buat pilihan terbaik: Tengku Zafrul

Menteri Kewangan Tengku Datuk Seri Zafrul Abdul Aziz mengajak pengundi untuk keluar beramai-ramai bagi membuat pilihan parti mana yang wajar membentuk Kerajaan Persekutuan selepas Pilihan Raya Umum Ke-15 (PRU-15), 19 November ini.

“Saya menyeru kepada tuan-tuan dan puan-puan agar jangan lupa untuk keluar mengundi pada 19 hari bulan nanti.

“Buatlah pilihan yang tepat dan terbaik, demi kestabilan dan kemakmuran negara yang kita cintai ini,” katanya berucap dalam pertemuan dengan ahli Kelab Pesara Kerajaan di Dewan Generasi Warisan, Ijok, Kuala Selangor, hari ini (9 November 2022).

Calon BN kerusi Parlimen Kuala Selangor itu juga berkata Bajet 2023 akan dibentangkan semula sekiranya BN dipilih membentuk semula Kerajaan Persekutuan.

“Jika BN diberi mandat untuk membentuk Kerajaan Persekutuan, kami akan membentangkan kembali Bajet 2023 dan memastikan bahawa inisiatif serta program yang dicadangkan ini dapat direalisasikan,” katanya.

Tengku Zafrul berkata antara inisiatif yang dicadangkan dalam Bajet 2023 itu ialah Semarak Niaga yang menyediakan bantuan kepada mereka yang ingin memulakan atau mengembangkan perniagaan.

Menurutnya sebanyak RM1.7 bilion telah diperuntukkan bagi perusahaan mikro kecil dan sederhana (PMKS) selain beberapa skim pembianaan melalui TEKUN, BSN dan lain-lain.

Katanya Bantuan Khas Kewangan juga disediakan dengan peruntukan sebanyak RM1.3 bilion.

“Sebanyak RM700 bagi penjawat awam Gred 56 ke bawah dan RM350 bagi pesara Kerajaan.

“Pemberian 50 peratus diskaun ke atas pengangkutan awam di bawah kendalian Prasarana kepada 21,000 pemegang kad veteran ATM dan kad pesara Polis di Kuala Lumpur, Selangor, Pahang dan Pulau Pinang, turut disediakan” katanya.


PRU-15: Ismail Sabri tak perlu takut ancaman, tekanan Zahid, kata DAP

Pemimpin Pakatan Harapan (PH) sekali lagi mengingatkan Naib Presiden UMNO Datuk Seri Ismail Sabri Yaakob supaya tidak takut dengan tekanan yang dibuat ketuanya Datuk Seri Ahmad Zahid Hamidi berhubung Pilihan Raya Umum Ke-15 (PRU-15).

Setiausaha Agung DAP Anthony Loke berkata partinya tidak mencabar Ismail Sabri sebagai Perdana Menteri (PM) untuk membubarkan Parlimen, sebaliknya telah memberitahu PM dengan cara yang baik di Parlimen bahawa beliau tidak perlu bimbang dengan tekanan daripada Zahid.

Menurutnya Ismail Sabri memiliki memorandum persefahaman (MoU) untuk menyokongnya dan tidak perlu berasa terancam oleh Zahid sebagai Presiden UMNO.

“Kami telah menasihatkan perdana menteri berkali-kali, di Dewan Rakyat dan banyak lagi… bahawa jika Zahid menarik sokongan terhadap anda (Ismail Sabri), anda mempunyai MoU dengan PH… jadi jangan risau tentang ugutan Zahid.

“Saya ingin mengingatkan Ismail Sabri bahawa anda adalah perdana menteri Malaysia… jadi bertindak seperti perdana menteri dan bukan pengikut parti,” katanya pada kongres khas DAP di Shah Alam, hari ini (25 September 2022), menurut MalayMail.

Kongres DAP hari ini bertujuan membuat pindaan kepada perlembagaan parti untuk mengharamkan tindakan melompat parti, selaras pindaan yang dibuat kepada Perlembagaan Persekutuan.

Sabtu lalu, Zahid berkata beliau tidak akan menghadapi masalah dengan Ismail Sabri selagi PM mengadakan PRU-15 tahun ini.

Mengulas lanjut, Loke juga memberi amaran bahawa Ismail Sabri dan UMNO akan menerima hukuman berat jika PM setuju mengadakan PRU-15 pada musim hujan dan banjir.

Sehubungan itu, beliau menggesa Ismail Sabri bertindak sebagai PM negara dan pemimpin kepada rakyat, dan tidak termakan desakan Presiden UMNO itu dan pengikutnya, yang gigih menggesa PRU-15 segera diadakan.

“Saya ingin memberitahu Ismail Sabri dan UMNO bahawa jika mereka mengadakan pilihan raya pada musim hujan dan banjir, orang ramai akan menghukum mereka dengan cara yang tidak pernah mereka lihat sebelum ini.

Kami di DAP tidak bimbang, kami boleh pergi untuk pilihan raya esok jika perlu.

“Jika UMNO mahu mengesampingkan kebimbangan orang ramai maka mereka pasti akan dihukum apabila tiba masanya. Kami di DAP nak uruskan banjir dan hujan lebat dulu baru boleh buat PRU-15. Jadi teruskan dan bubarkan Parlimen dan lihat apa yang berlaku,” kata Loke lagi.

Sementara itu Loke mengulangi pendirian DAP bahawa semua parti komponen PH akan menggunakan logo yang sama untuk PRU-15.

Beliau berkata, perkara mengenai logo itu akan diselesaikan dengan majlis presiden PH tidak lama lagi.

Beliau juga berkata DAP akan memberi peluang kepada calon wanita dan pemuda.

“Kami amat berbangga dengan keupayaan wanita kami di Parlimen atau ADUN. Kami percaya bahawa cawangan wanita DAP akan memainkan peranan besar dalam kepimpinan kami apabila kami menghadapi PRU15,” katanya.


Tatacara jualan dalam talian diperketat elak ketirisan barang

Tatacara jualan dalam talian, khususnya membabitkan barang kawalan dan bersubsidi, akan diperketat bagi mengekang ketirisan serta penyelewengan, kata Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi.

Menerusi ciapan di akaun Twitter rasminya hari ini, Nanta berkata Kementerian Perdagangan Dalam Negeri dan Hal Ehwal Pengguna (KPDNHEP) sedang meneliti beberapa langkah mengetatkan tatacara berkenaan.

Berkongsi usaha menggempur kegiatan dagangan barang kawalan dan bersubsidi menerusi rajutan di Twitter itu, Nanta berkata sebanyak 38 iklan penjualan minyak masak peket dan botol yang dipaparkan di dua platform dalam talian terkenal telah diarah diturunkan.

“Penguatkuasaan yang dijalankan bagi tempoh 1 hingga 12 Julai lepas, sebanyak 18 premis yang mempunyai alamat penjual pada platfrom dalam talian berkenaan digempur dan pemeriksaan lanjut membawa kepada penemuan bekalan minyak masak peket dan botol.

“Sebanyak 255 peket minyak masak satu kilogram (kg) dan 41 botol minyak dalam kemasan 500gram, satu kg, dua kg dan tiga kg disita dengan nilai rampasan keseluruhan RM1,495.50,” katanya dalam ciapan di Twitter.

Nanta berkata justeru, satu kes direkodkan mengikut Peraturan 3(1) Peraturan Kawalan Bekalan (PKB) 1974 iaitu mana-mana orang tidak boleh berurusan secara borong atau runcit apa-apa barang berjadual tanpa lesen yang dikeluarkan di bawah Peraturan 4.

Menurutnya bagi kes kedua pula, tindakan diambil mengikut Seksyen 20(1) Akta Kawalan Bekalan 1961 iaitu menyimpan apa-apa barang yang dikawal selain daripada premis yang dilesenkan.

“Kedua-kedua kes itu sedang dalam tindakan mengikut saluran undang-undang di bawah bidang kuasa KPDNHEP,” katanya.

Dalam rajutan di Twitter beliau itu, Nanta turut mengepilkan gambar iklan minyak masak yang diturunkan di platform jualan dalam talian dan operasi gempur kegiatan dagangan barang kawalan dan bersubsidi dilaksanakan kementeriannya. – Bernama


Covid-19: Jumlah kluster aktif makin kurang

Jumlah kluster Covid-19 yang dikesan sejak awal bulan ini menunjukkan trend penurunan, tatkala Program Imunisasi Covid-19 Kebangsaan (PICK) menghampiri kemuncak 90 peratus individu dewasa lengkap divaksinasi.

Sehingga semalam 89.1 peratus atau 20,856,337 individu dewasa telah melengkapkan dos vaksin Covid-19 masing-masing, manakala 22,153,302 atau 94.6 peratus lagi menerima sekurang-kurangnya satu dos.

Dalam tempoh 24 jam sehingga 12 tengah hari tadi, 10 kluster baharu dikesan di seluruh negara membabitkan jangkitan di tempat kerja, komuniti, kumpulan berisiko tinggi dan pendidikan tinggi. Jumlah hari ini adalah yang kedua terendah bulan ini selepas enam kluster direkod pada 3 Oktober lalu.

Ketua Pengarah Kesihatan Tan Sri Dr Noor Hisham Abdullah berkata jumlah terbaharu kluster itu menjadikan keseluruhan sejak awal tahun lalu sebanyak 5,570 kluster dengan 4,696 telah ditamatkan.

Jumlah kluster yang masih aktif juga turun kepada 874 kluster berbanding 911 yang dilaporkan sehingga semalam.

Berdasarkan statistik dikongsi Dr Noor Hisham, enam daripada kluster baharu membabitkan tempat kerja, komuniti (dua) dan masing-masing satu kluster kumpulan berisiko tinggi dan pendidikan tinggi.

Selangor merekodkan dua kluster tempat kerja membabitkan daerah Klang dan Sabak Bernam dengan jangkitan seramai 41 individu, diikuti masing-masing satu kluster di Cheras, Kuala Lumpur (12 individu); Perak Tengah (29 individu); Melaka Tengah (15 individu); dan Kluang, Johor (12 individu).

Pahang pula merekodkan dua kluster komuniti iaitu masing-masing di Temerloh dengan 35 jangkitan, dan Cameron Highlands (27 jangkitan).

Kelantan juga mencatatkan satu kluster kumpulan berisiko tinggi yang menular di Bachok, Tumpat dan Kota Bharu membabitkan 10 individu, manakala Kuala Lumpur pula melaporkan satu kluster pendidikan tinggi dengan enam jangkitan.

Sementara itu, Dr Noor Hisham berkata daripada 9,751 kes harian yang direkodkan hari ini, 2.1 peratus atau 206 pesakit adalah daripada kategori 3, 4, dan 5, manakala 9,545 atau 97.9 peratus lagi terdiri daripada kategori 1 dan 2.

Kategori 1 dan 2 adalah pesakit tidak bergejala dan bergejala ringan, manakala kategori 3 (bergejala dan mengalami radang paru-paru), kategori 4 (bergejala, mengalami radang paru-paru dan memerlukan alat bantuan pernafasan), dan kategori 5 (bergejala, kritikal dan memerlukan rawatan intensif di unit rawatan rapi).

Beliau turut memaklumkan dalam tempoh 24 jam itu seramai 12,724 pesakit disahkan sembuh menjadikan kumulatif sejak awal tahun lalu kepada 2,170,289 kes, berbanding 2,323,478 kes positif.


Amaran taufan Doksuri di timur laut Sandakan

Jabatan Meteorologi Malaysia (MetMalaysia) mengeluarkan nasihat mengenai taufan Doksuri yang berada di kedudukan 1,424 kilometer (km) ke timur laut Sandakan, Sabah.

Dalam kenyataan hari ini, MetMalaysia memaklumkan taufan itu kini berada di kedudukan kira-kira 430km ke timur laut Pulau Samar, Filipina, lapor Bernama.

Jabatan itu turut memaklumkan berdasarkan pencerapan pada 5 pagi, taufan tersebut bergerak ke arah barat laut dengan kelajuan 15km/j dan kelajuan angin boleh mencapai maksimum 130km/j.

MetMalaysia bagaimanapun berkata taufan Doksuri tidak menimbulkan sebarang ancaman besar kepada Malaysia.


Ringgit kekal menyusut pada sesi awal urus niaga

Nilai ringgit susut ke paras terendah sepanjang masa berbanding dolar AS pada sesi pembukaan dagangan pagi Rabu, mencecah paras 4.5600 berikutan harga minyak yang lebih rendah selain pengukuhan dolar AS, kata seorang peniaga.

Pada jam 9 pagi, mata wang tempatan menyusut nilai kepada 4.5640/5680 berbanding dolar AS daripada 4.5585/5595 pada penutup semalam, menurut laporan Bernama.

Ketika ini, penanda aras harga minyak mentah Brent jatuh 0.29 peratus kepada US$90.36 setong.

Peniaga ActivTrades Dyogenes Rodrigues Diniz berkata nilai dolar AS kekal menggalakkan dengan jangkaan keputusan kenaikan kadar faedah oleh Jawatankuasa Pasaran Terbuka Persekutuan (FOMC) di Amerika Syarikat (AS) lewat hari ini.

Beliau menambah jangkaan pasaran ialah kadar faedah akan dinaikkan sebanyak 75 mata asas kepada 3.25 peratus setahun.

“Sekiranya ramalan ini terbukti betul, kemungkinan dolar akan turun sedikit berbanding ringgit pada mulanya, memandangkan pasaran telah pun mengambil kira senario ini.

“Sebaliknya, jika Rizab Persekutuan AS menaikkan kadar faedah lebih daripada jangkaan kepada 3.5 peratus setahun, dolar boleh meneruskan pergerakan menaiknya berbanding ringgit ke arah paras 4.6000,” katanya kepada Bernama.

Sementara itu, ringgit diniagakan bercampur-campur berbanding sekumpulan mata wang utama.

Ringgit menyusut nilai berbanding yen Jepun kepada 3.1758/1788 daripada 3.1725/1734 pada penutup semalam dan turun berbanding dolar Singapura kepada 3.2357/2388 daripada 3.2341/2353 sebelumnya.

Bagaimanapun, mata wang tempatan menambah nilai berbanding pound Britain kepada 5.1893/1938 daripada 5.2049/2060 pada Selasa dan meningkat berbanding euro kepada 4.5462/5502 daripada 4.5608/5618 sebelumnya.


85 peratus kawasan Lembah Klang pulih dari gangguan air

Pemulihan bekalan air di kawasan yang terjejas di Lembah Klang telah mencapai tahap 85 peratus setakat 6 petang ini.

Perkara itu dimaklumkan Pengurusan Air Selangor Sdn Bhd (Air Selangor) hari ini dalam satu kenyataan.

Air Selangor memaklumkan tiga wilayah iaitu Hulu Selangor, Kuala Langat dan Shah Alam sudah mencapai tahap pemulihan 100 peratus.

“Tahap pemulihan di lima wilayah pula iaitu Kuala Selangor ialah 99.4 peratus, Petaling (98.9), Gombak (85), Kuala Lumpur (70.5) dan Klang (50.4),” kata Air Selangor lapor Bernama.

Menurut Air Selangor tempoh masa gangguan dan pemulihan bekalan air di kawasan-kawasan yang terjejas adalah berbeza bergantung kepada jarak lokasi premis pengguna dan tekanan air pada sistem agihan bekalan air.

Air Selangor berharap para pengguna yang telah mendapat bekalan air akan menggunakan air secara berhemat bagi memastikan proses pemulihan di kawasan yang masih terjejas berjalan lancar seperti dijadualkan.

Air Selangor sebelum ini memaklumkan gangguan bekalan air berjadual berlaku di 998 kawasan di lapan wilayah pada 13 hingga 16 Okt disebabkan Loji Rawatan Air Sungai Selangor Fasa 1 (LRA SSP1) akan dihenti tugas untuk memberi laluan kepada pelaksanaan kerja-kerja penambahbaikan dan penyenggaraan aset-aset kritikal.


Kekal sihat walaupun beraya

Setelah sebulan menahan lapar pada bulan Ramadan, pastinya Aidilfitri ditunggu-tunggu untuk menikmati pelbagai juadah.

Namun perlu diingatkan, dalam keghairahan kita menikmati juadah raya, jangan lupa untuk menjaga pemakanan.

Menurut Pakar Perubatan, Hospital Pakar KPJ Batu Pahat, Dr Shaharuddin Che Kadir,pemilihan jenis dan kuantiti makanan mengikut keseimbangan, kesederhanaan dan kepelbagaian merupakan tips yang paling penting terutamanya bagi pesakit yang mempunyai penyakit kronik seperti kencing manis dan darah tinggi.

“Dalam pengambilan makananan perlu diingatkan sajian yang diambil perlu memenuh diet seimbang dan kuantiti yang sederhana. Elakkan mengambil makanan yang berminyak, berlemak tinggi, manis dan masin secara berlebihan dan sebaliknya cuba lebihkan pengambilan sayur-sayuran.” nasihat Dr Shaharuddin.

Tambah Dr Shaharuddin, ambil makanan pada waktu yang teratur dan elakkan pengambilan makanan yang berkanji dalam jumlah yang banyak pada satu masa yang sama.

Menurut Dr Shaharuddin,  pengambil tiga hidangan wajib setiap hari iaitu sarapan pagi, tengah hari dan makan malam. Kegagalan mengambil tiga hidangan mengikut waktu akan menyebabkan kita lebih lapar dan menyebabkan pengambilan makanan yang berlebihan.

Selain itu, makanan yang biasa dihidangkan semasa hari raya berasaskan pelbagai jenis daging, baik daging lembu, kambing, dan daging ayam.

Dr Shaharuddin juga mengingatkan supaya mengurangkan pengambilan daging yang berlemak terutamanya daging merah yang mengandungi lemak tepu yang tinggi.

“Pengambilan daging tidak dilarang, cuma perlu bijak mengmbil cara untuk mengawal lemak yang terdapat dalam masakan daging. Sebagai contohnya, jika anda makan ayam, cuba memilih bahagian dada berbanding paha atau sayap, kerana bahagian dada biasanya lebih rendah kandungan lemaknya dan juga cuba elakkan makan bahagian kulitnya yang biasanya tersimpan lemak.

“Sirap dan soda merupakan minuman kegemaran pada musim Hari Raya Aidilfitri, namun perlu diingatkan supaya tidak mengambil minuman manis berulang kali dan berlebihan.

“Satu sudu makan sirap mengandungi 10 gram gula pasir dan soda pun tidak jauh bezanya kerana setiap bahagiannya mengandungi pemanis tiruan sebagai pengganti gula. Hadkan minuman tersebut untuk mencegah anda menambah kalori tanpa sedar,” katanya.

Dalam pada itu, Dr Shaharuddin juga menggalakan untuk tingkatkan tahap senaman dalam musim perayaan ini.

Selepas sebulan mengurangkan aktiviti fizikal dan senaman yang ketat, permulaan Aidilfitri adalah masa terbaik untuk mendapatkan kembali momentum anda untuk bersenam.


WHO lulus dua lagi ubat rawat Covid

Pertubuhan Kesihatan Sedunia (WHO) hari ini meluluskan dua jenis lagi ubat bagi merawat Covid-19, sekali gus menambah ‘senjata’ baharu bersama-sama vaksin bagi mengelak jangkitan teruk dan kematian akibat virus itu.

Berita baharu itu menyusul tatkala kes Omicron memenuhi hospital di seluruh dunia, dengan WHO meramalkan separuh daripada Eropah akan dijangkiti Covid-19 menjelang Mac depan.

Dalam cadangan menerusi jurnal perubatan British, The BMJ, pakar WHO berkata ubat baricitinib arthritis Eli Lilly, boleh digunakan bersama kortikosteroid untuk merawat pesakit Covid-19 yang teruk atau kritikal, membawa kepada kadar kelangsungan hidup yang lebih baik dan mengurangkan keperluan kepada alat bantuan pernafasan.

Pakar juga mengesyorkan rawatan antibodi sintetik Sotrovimab – keluaran GlaxoSmithKline dan Vir Biotechnology – untuk mereka yang menghidap Covid-19 yang tidak serius dan berisiko tinggi dimasukkan ke hospital, seperti warga emas, orang yang mengalami kekurangan imun atau penyakit kronik seperti diabetes.

Faedah Sotrovimab untuk individu yang tidak berisiko dimasukkan ke hospital dianggap tidak penting, namun WHO berkata keberkesanannya terhadap varian baharu seperti Omicron masih tidak dapat dipastikan.

Hanya tiga rawatan lain untuk Covid-19 telah mendapat kelulusan WHO, bermula dengan kortikosteroid untuk pesakit yang sakit teruk pada September 2020.

Kortikosteroid adalah murah dan boleh didapati secara meluas dan melawan keradangan yang biasanya mengiringi kes Covid-19 yang teruk.

Ubat arthritis tocilizumab dan sarilumab, yang disahkan oleh WHO pada bulan Julai, adalah perencat IL-6 yang menyekat tindak balas berbahaya sistem imun terhadap virus Covid-19.

Baricitinib berada dalam kelas ubat yang berbeza yang dikenali sebagai perencat Janus kinase, tetapi ia berada di bawah garis panduan yang sama seperti perencat IL-6.

“Apabila kedua-duanya tersedia, pilih satu berdasarkan isu termasuk kos dan pengalaman doktor,” kata garis panduan itu.

Rawatan antibodi sintetik Regeneron telah diluluskan oleh WHO pada September dan garis panduan mengatakan Sotrovimab boleh digunakan untuk jenis pesakit yang sama.

Cadangan rawatan Covid-19 WHO dikemas kini secara berkala berdasarkan data baharu daripada ujian klinikal. – Agensi


Saya sertai Bersatu atas faktor kepimpinan Muhyiddin: Mohamaddin

Kepemimpinan Tan Sri Muhyiddin Yassin dalam Bersatu dan Perikatan Nasional (PN) menjadi antara faktor kenapa Ahli Parlimen Lahat Datu, Datuk Mohamaddin Ketapi, menyertai parti itu.

“Saya fikir oleh kerana Tan Sri Muhyiddin adalah kawan sama-sama dalam Kabinet dahulu, saya tahu dan kenal dia, itu sebabnya saya memutuskan menyertai Bersatu,” katanya.

Memetik laporan Utusan, beliau yang juga Ahli Dewan Undangan Negeri (ADUN) Segama yakin terhadap kepimpinan Muhyiddin, selain perjuangan politiknya selari dengan Bersatu yang ingin memberi keutamaan kepada rakyat.

Bekas Menteri Pelancongan, Seni dan Budaya itu berkata, beliau mahu terus berkhidmat kepada rakyat di kawasannya di bawah payung Bersatu.

Menurutnya, beliau tidak mampu membawa sebarang kemajuan kepada pengundi kawasannya jika terus menjadi wakil pembangkang.

Beliau berkata, Lahad Datu mempunyai empat Dewan Undangan Negeri berkeluasan besar yang memerlukan peruntukan yang banyak untuk dibangunkan setanding dengan kawasan lain.

Justeru, bekas pemimpin Warisan itu berkata, beliau melihat Bersatu yang turut berada dalam kerajaan mampu membawa kemajuan kepada kawasan diwakilinya.

“Tiga tahun lebih lagi untuk bertahan dalam pembangkang. Apa yang anda jangka jika saya bertahan di situ? Pembangkang tidak bawa apa-apa,” katanya.

Kelmarin, Setiausaha Agung Bersatu, Datuk Seri Hamzah Zainudin memaklumkan permohonan keahlian Mohamaddin diperakui dan diterima dalam Mesyuarat Khas Majlis Pimpinan Tertinggi Bersatu.

Mohamaddin keluar daripada Warisan pada 30 Oktober lalu bagi menjadi wakil rakyat Bebas di peringkat negeri dan Persekutuan. Penyertaan Mohamaddin ke dalam Bersatu membolehkan blok kerajaan di Sabah kini memiliki 12 kerusi Parlimen manakala 13 kerusi pembangkang.


Pesawat mendarat cemas

Sebuah pesawat penerbangan Vietnam Airlines dari Danang ke Hanoi terpaksa melakukan pendaratan cemas tidak lama selepas berlepas pada pagi Rabu selepas asap kelihatan berkepul-kepul dari salah satu enjinnya.

Airbus A321 dengan 111 penumpang kembali ke Lapangan Terbang Danang selepas masalah itu dilaporkan.

Semua penumpang telah dipindahkan ke penerbangan lain pada hari sama.

Juruteknik sedang memeriksa pesawat untuk menentukan punca masalah.

Bui Van Thanh, pengarah Pihak Berkuasa Lapangan Terbang Wilayah Tengah di bawah Pihak Berkuasa Penerbangan Awam Vietnam, memberitahu Agensi Berita Vietnam bahawa insiden itu tidak serius dan kru penerbangan tidak perlu mendapatkan bantuan kecemasan semasa mendarat.

Kes itu telah dilaporkan kepada Pihak Berkuasa Penerbangan Awam Vietnam (CAAV), kata Thanh, sambil menjelaskan perkembangan lanjut akan didedahkan kepada umum.

Menurut media tempatan, asap itu bukan disebabkan oleh kebakaran dalam enjin sebaliknya hasil daripada pembakaran bahan api yang tidak sempurna akibat kekurangan aliran udara. – Agensi


Beritahu aku gelang emas mana aku kena cari untuk gadai buat assignment?

Salam profesor. Tiga tahun melanjutkan pelajaran di peringkat Diploma TANPA LAPTOP, saya tetap mampu dapat 4.0 GPA tiga semester berturut-turut. Ini cerita saya.

Aku sebolehnya tak mahu get into the scene dalam most viral news di Malaysia. Selang sehari mesti ada cerita baru, tapi aku sangat terasa dengan video itu semalam.

Dari jam 2 pagi aku menonton sampai hari ini, masih terngiang ayat “Kau suruh kakak kau jual emas dia, belikan kau laptop”. Alangkah bahagia kalau kita diberi privilege begini. Semudah itu dia beri solution.

Aku cuma ada satu soalan pada professor dan semua yang menyokong ini – Sebenarnya kalian faham atau tidak struggle anak B40 ini? Apa kau ulang, kau ulas, kau kupas, kau sedar atau tidak realiti mereka ini sebenarnya?

Keluarga aku sebenarnya agak sederhana dari sudut kewangan masa aku di bangku sekolah, tapi takdir menimpa ayah aku diberhentikan kerja serta-merta ketika aku di Tingkatan 4. Tiada simpanan, tiada komisen, pampasan. Nothing, zilch, nada.

Ayah aku tetap usaha cari barang seringgit dua untuk keluarga, dari gaji RM1,800 sebulan, dia gali ruang rezeki sehingga sanggup menjadi tukang kebun sekolah kembar aku, gaji jauh lebih rendah dari sebelum ini. Tapi dia rasa dia ada tanggungjawab, kami masih belum habis SPM.

Dari seminggu ke sebulan ke setahun ayah aku kerja, sampai penyakit parkinson memakan diri dia sedikit demi sedikit. Pekerja pekerja tukang kebun seolah olah menghalau ayah aku, menyusahkan mereka katanya terpaksa jaga ayah aku. “Patut duduk di rumah dah tua macam ni”. Ma aku tak pernah bekerja seumur hidup.

Aku sambung pelajaran di Kolej Profesional MARA Indera Mahkota, Kuantan. Elaun aku RM265. Itulah wang aku sara diri aku. Sehari-hari aku cuba tidak minta sesen dari Ma.

Alhamdulillah aku ada kakak yang teramat penyayang, kalau ada tugasan yang memerlukan wang lebih, pasti kakak aku akan beri yang sedayanya. Ayah aku sudah terlantar di rumah, tak berdaya nak naik motor, nak laungkan Azan macam selalu.

Aku ingat lagi pernah sekali aku ada tugasan berkumpulan di Melaka, Ramadan 2010. Bendahari kecik kumpulan kami dah beritahu, jumlah perbelanjaan seorang RM150 termasuk makan. Aku pinjam duit kakak aku RM200, cadangnya boleh beli hadiah sikit untuk dia dan Ma dengan baki duit yang ada.

Jadi cukup perbelanjaan aku di sana. Alhamdulillah. Tiba-tiba masa perjalanan pulang, bas berhenti di satu Petronas untuk berbuka. Bendahari aku pun announce “Ok. Duit kita kumpul tu kita makan di restoren di Kuantan. Sekarang pakai duit sendiri dulu beli gapo gapo.” I dont even a cent in my pocket.

Aku ingat lagi aku berlari ke belakang Petronas, cari tandas, aku teguk air paip dalam tandas itu. Aku terlalu dahaga. Aku naik semula dalam bas, aku tak tahu dari masa sixth sense kawan aku yang seorang ini, terus dia hulur RM5.00 pada aku.

“Kau pergi beli roti, Asri”. Thank you so much Zunika. I still owe you that RM5.00. Sekarang kalian beritahu aku, gelang emas mana yang aku kena cari untuk aku selfishly gadai untuk aku pakai buat assignment aku?

Sepanjang aku di kolej, tak pernah sekali aku rasakan ketiadaan komputer riba aku itu satu kecacatan akademik aku. Pensyarah-pensyarah aku tidak pernah sekali terpacul dari mulut mereka persoalkan kemiskinan aku. Instead, mereka lah yang selalu bantu aku dan kawan-kawan dalam proses pelajaran kami.

Empati mereka maha karya. Begitu mulia jiwa mereka. Perpustakaan kolej aku dah jadi rumah kedua. Habis kelas, berkampunglah aku kat situ.

Tiap hari pukul 7.30 pagi aku duduk di luar perpustakaan tunggu staff buka pintu untuk aku lunaskan kerja-kerja pensyarah. Sahabat-sahabat aku di kolej tak pernah lekang suruh aku pakai laptop mereka, terutama kawan aku yang seorang ini – Shahril Sharrizad Saharan.

This guy is something else. Tiap hari lepas kelas aku akan pakai komputer library sampai jam 6 petang, aku simpan segala document dalam satu pendrive. Tutup saja library aku solat Maghrib dan Isyak, aku jenguk bilik Shahril. Biasanya malam-malam dia dengan member-member dia main game kat bilik dia.

Tiap kali dia pandang aku jenguk bilik dia, dia stop main game dan bagi laptop dia pada aku untuk aku pakai. Dan banyak kali laptop dia kena virus dari pendrive aku. Tak pernah sekali dia marah aku. Tetap dia beri aku pakai laptop dia sampai aku siap assignment aku.

Dari semester satu sampai semester lima. Aku ingat lagi aku jumpa Shahril semula setahun lepas aku sambung belajar di New Zealand. Dia kata folder assignment aku masih ada dalam laptop dia. Masih di situ. Saksi jiwa murni seorang sahabat.

Alhamdulillah. Dari pelajar kampung yang tak tahu nahu bahasa Inggeris sampai berjaya dapat 4.0 GPA tiga semester berturut-turut, berjaya menjadi Pelajar Terbaik Keseluruhan KPM SeMalaysia 2011, mendapat tiga tawaran pelajaran menyambung Ijazah Sarjana Muda, dua daripadanya adalah tawaran dari luar negara. Siapa kata tiada laptop aku akan dropout?

Tiada satu perkataan yang keluar dari mulut profesor itu aku akan terima. Ada yang bahaskan “Bukankah orang dulu-dulu sanggup jual tanah untuk pastikan anak-anak belajar? Apa salahnya kata prof itu?”

Habis kalau tidak ada sekangkang tanah pun untuk dijual, tidak ada seurat emas pun untuk digadai, tidak ada hak untuk belajar? Hilang terus kudrat untuk menuntut ilmu?

Ma aku mula bekerja di umur 60 tahun. Seumur hidup dia tak pernah kerja apa-apa selain menjadi suri rumah. Di saat orang lain sudah golden handshake, menikmati wang pencen, Ma aku mula kerah tenaga bekerja di kedai keropok lekor ketika umurnya 60 tahun. Demi kelangsungan hidup.

Apa yang kita mahu ajar anak-anak bangsa kita ini? Kita mahu beri pelajaran pada semua anak Malaysia. Tanpa kenal warna kulit, asal, kasta, bangsa. Supaya tidak ada seorang cendiakawan lagi yang berani merendahkan anak bangsa tanpa rasa empati lagi selepas ini.

Terima kasih KPM Indera Mahkota.

Mohd Asri Jusoh
Bekas pelajar KPM Indera Mahkota

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Penduduk di Kulai sambut hari raya kedua dalam banjir

Sambutan Aidilfitri pada hari kedua disambut penduduk kampung di Kulai dalam banjir selepas kediaman mereka dinaiki air akibat banjir kilat.

Menurut laporan, lebih 50 penduduk Kampung Sri Rahmat di Kulai melibatkan sebanyak 25 buah rumah terjejas selepas air melimpah di Sungai Ulu Pontian Besar pada pagi Selasa.

Bencana banjir itu menjejaskan sebahagian penduduk yang baharu mula menyambut Aidilfitri semalam dan ada yang terpaksa dipindahkan ke pusat pemindahan sementara (PPS).

Ahli Dewan Undangan Negeri (ADUN) Bukit Batu, Arthur Chiong Sen Sern turun meninjau dan membantu mangsa-mangsa banjir yang berada dalam kawasannya itu.

Sen Sern berkata, kesemua mangsa banjir dalam keadaan selamat dan tiada kemalangan jiwa dilaporkan.

“Kesemua mangsa yang terbabit dinasihatkan untuk membuat laporan polis untuk taksiran jumlah kerugian.

“Esok pagi saya akan turun padang lagi bagi meninjau keadaan semasa,” katanya.

Sementara itu, ADUN Senai, Wong Bor Yang berkata, laluan masuk ke beberapa kebun di Kampung Baru Sengkang, Senai juga diancam banjir kilat.

Menurutnya, walaupun hujan berhenti pada jam 6 awal pagi hari ini, air masih tidak mengalir ke Sungai Skudai.

“Berdasarkan maklumat laman web publicinfobanjir.gov, paras air di Sungai Skudai di stesen Kampung Separa pada 7 pagi dicatatkan pada tahap merah atau bahaya.

“Hujan semalam juga adalah luar biasa, iaitu mencapai bacaan 31 hingga 60 milimeter (mm).

“Punca banjir di kebun di kawasan berkenaan adalah hujan lebat selain sistem perparitan dan saliran serta ia perlu dinaik taraf,” katanya.


Kelantan, Terengganu diramal berdepan hujan sangat lebat

Hujan sangat lebat berterusan dijangka berlaku di seluruh Terengganu dan beberapa kawasan di Kelantan bermula hari ini hingga Selasa.

Hujan sangat lebat dijangka berterusan sehingga Selasa dan orang ramai dinasihati supaya mengambil langkah berjaga-jaga bagi menghadapi sebarang kemungkinan.

Menurut ramalan cuaca yang dikeluarkan Jabatan Meteorologi Malaysia (MetMalaysia) 6.30 pagi ini, amaran cuaca tahap bahaya itu membabitkan Kelantan di Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai.

Sementara itu, hujan lebat berterusan peringkat buruk juga dijangka berlaku di Kedah melibatkan Padang Terap, Sik dan Baling; Perak (Hulu Perak); Kelantan (Gua Musang); Pahang (Tanah Tinggi Cameron, Lipis, Jerantut, Maran, Kuantan, Pekan dan Rompin) dalam tempoh sama.

MetMalaysia turut mengeluarkan amaran hujan berterusan peringkat waspada melibatkan keseluruhan Perlis dan Pulau Pinang, manakala di Kedah membabitkan Langkawi, Kubang Pasu, Kota Setar, Pokok Sena, Yan, Pendang,

Kuala Muda, Kulim dan Bandar Baharu.

Amaran sama juga dikeluarkan bagi Perak (Kerian, Kuala Kangsar serta Larut, Matang dan Selama) selain Johor (Segamat, Kluang, Mersing, Kulai, Kota Tinggi dan Johor Bahru).


Pembukaan semula negara, rentas negeri hasil ‘blueprint’ Muhyiddin

Pembukaan semula negara, khususnya kebenaran merentas negeri berkuat kuasa hari ini, disifatkan sebagai hasil ‘blueprint’ daripada kepemimpinan bekas Perdana Menteri, Tan Sri Muhyiddin Yassin.

Timbalan Menteri Perpaduan Negara, Senator Wan Ahmad Fayhsal Wan Ahmad Kamal berkata apa yang dinikmati oleh rakyat negara ini sekarang menunjukkan rancangan dan pelaksanaan sejak pentadbiran Muhyiddin benar-benar berkesan.

“Kehidupan rakyat kembali pulih walaupun tidak lagi seperti dahulu. Tiada lagi kedengaran ‘kerajaan gagal’. Tiada lagi tuduhan biadab daripada penghasad yang mahu gagalkan usaha pemulihan negara yang dirancang beliau.

“Jelas apa yang telah dirancang dan dilaksanakan kerajaan kini benar-benar berkesan – hasil blueprint daripada kepimpinan mantan Perdana Menteri, YB Tan Sri Muhyiddin Yassin,” katanya dalam kenyataan hari ini.

Ketua Angkatan Bersatu Anak Muda (Armada) Nasional itu berkata bukan mudah menguruskan pandemik yang tidak pernah berlaku di seluruh dunia hampir 100 tahun lamanya.

“Totally unprecedented. Biarpun ditohmah, diganggu-gugat dari musuh luar dan dalam, Tan Sri Muhyiddin tetap utamakan rakyat. Ya beliau tidak sempurna seperti kita semua tapi beliau tidak sesekali lari daripada medan perjuangan.

“Malah beliau berjiwa besar dengan mendirikan semula kerajaan Perikatan Nasional yang dijatuhkan agar agenda pemulihan negara tetap berjalan walaupun bukan beliau lagi yang mengemudi kerajaan,” katanya.

Wan Ahmad Fayhsal turut mengucapkan syabas dan tahniah kepada jemaah menteri, penjawat awam dan petugas barisan hadapan yang menjayakan misi Program Imunisasi Covid Kebangsaan (PICK) .

“Marilah kita sama-sama beri tumpuan kepada fasa pemulihan negara yang seterusnya agar keamanan dan kemakmuran dapat dikecapi bersama sebagai sebuah #KeluargaMalaysia,” katanya.

Untuk rekod, Muhyiddin menjadi Perdana Menteri ke-8 pada 1 Mac 2020 mengetuai kerajaan Perikatan Nasional (PN), tatkala negara sedang berdepan pandemik Covid-19. Sejak itu pelbagai program diperkenalkan untuk memerangi wabak berkenaan dan pada masa sama membantu rakyat yang terkesan akibat Covid-19.

Pada 24 Februari 2021 beliau turut melancarkan Program Imunisasi Covid-19 Kebangsaan (PICK) untuk memberi suntikan vaksin kepada penduduk Malaysia bagi mencapai imuniti kelompok.

Dalam melaksanakan tanggungjawabnya sebagai Perdana Menteri, Muhyiddin berdepan pelbagai halangan dan cabaran termasuk ugutan daripada UMNO, sehingga kemuncaknya berakhir apabila 15 Ahli Parlimen UMNO diketuai Presidennya Datuk Seri Ahmad Zahid Hamidi berpaling tadah, mengkhianati perjuangan PN, yang awalnya mereka sokong.

Muhyiddin meletak jawatan pada 16 Ogos 2021 namun Yang di-Pertuan Agong melantik beliau sebagai Perdana Menteri sementara sehingga 21 Ogos 2021, yang kemudian diganti Datuk Seri Ismail Sabri Yaakob.